text: Neuvostoliiton ja Saksan elokuussa 1939 solmiman hyökkäämättömyyssopimuksen salaisen lisäpöytäkirjan seurauksena alkoi toinen maailmansota syyskuussa 1939. Saksa ja Neuvostoliitto hyökkäsivät Puolaan, jonka eteläinen itäosa tuli Ukrainan hallintaan. Galitsia, Länsi-Ukraina, oli 1918 muodostanut itsenäisen Länsi-Ukrainan kansantasavallan, joka oli sotinut myös romanialaisia vastaan Pohjois-Bukovinassa ja puolalaisia vastaan, mutta joutunut Ukrainan kansantasavallan ja sittemmin Venäjän sosialistisen federatiivisen kansantasavallan ja Puolan tasavallan välisellä rauhansopimuksella Puolan haltuun.


title: Ukrainan sosialistinen neuvostotasavalta

text: Saksan hyökättyä Neuvostoliittoon ja sen miehittämille alueille 1941 suurimmasta osasta Ukrainaa muodostettiin enemmistö miehityshallintoa edustaneen Ukrainan valtakunnankomissariaatin alueesta. Sen toiminta päättyi Neuvostoliiton puna-armeijan edettyä itärintamalla 1943–1944.


text: Sodan jälkeen 1945 Puola joutui muodollisestikin luovuttamaan Neuvostoliiton vuonna 1939 ja uudelleen 1944 valtaaman itäisen alueensa, jonka eteläosa siirtyi virallisestikin Ukrainalle.


text: Ukrainan perustuslakiin tehtiin vuonna 1945 muutoksia, joiden seurauksena se kykeni joissakin asioissa toimimaan Neuvostoliitosta erillisenä ulkopoliittisena subjektina. Tämän vuoksi Neuvostoliiton lisäksi Ukraina ja Valko-Venäjä olivat erikseen Yhdistyneiden Kansakuntien jäseniä sen perustamisesta lähtien, eräänlaisena vastineena Britannialle ja Ranskalle. Käytännössä erityisasemalla ei ollut minkäänlaista merkitystä eikä Ukraina Neuvostoliitossa tosiasiallisesti harjoittanut itsenäistä ulkopolitiikkaa.


text: Krim siirrettiin Venäjästä osaksi Ukrainaa vuonna 1954.


text: Ukrainan kommunistisen puolueen ensimmäinen sihteeri oli käytännössä neuvostotasavallan korkein johtaja.


title: Droidit

text: Droidit on "Tähtien sota" -elokuvien maailmaan sijoittuva animaatiosarja, jossa pääosissa ovat robotit C-3PO ja R2-D2. Yhdysvalloissa sarjaa esitettiin 7. syyskuuta 1985 – 7. kesäkuuta 1986. Suomessa sarjaa esitettiin 1990-luvun puolivälissä MTV3-kanavalla. Sarjaa tuotettiin yhden tuotantokauden verran, mutta se ei saanut menestystä televisiossa. Myöhemmin VHS- ja DVD-julkaisut saivat huomattavasti enemmän huomiota. Sarjan tunnusmusiikin ”Trouble Again” esittää The Policen rumpali Stewart Copeland. Vuonna 1986 sarjasta tehtiin myös televisioelokuva."Video-oppaassa" vuodelta 1994 Markku Salmi pitää "Droidien" seikkailuja sympaattisina ja antaa niiden VHS-julkaisulle kolme tähteä viidestä, mikä vastaa sanallista arviota ”hyvä”.


title: Burlakat

text: Burlakat on Rääkkylästä kotoisin oleva kansanmusiikkiyhtye. Yhtye esittää rajakarjalaisista alueen omakielisistä kansanlauluista omia, iloisia ja meneviä sovituksiaan. Yhtyeen nimi on karjalan kieltä ja tarkoittaa "kulkureita".


title: Burlakat

text: Keski-Karjalan kansalaisopiston yhtyesoiton opintopiirin opiskelijajoukko perusti Burlakat vuonna 1993. Yhtyeeltä on ilmestynyt kolme levyä: "Tšastuška" (1999), "Magie" (2003) ja "Oma" (2009). Humppa Records on julkaissut "Magien" myös Saksassa.


title: Burlakat

text: Vuonna 2002 Burlakat valittiin Kaustisen kansanmusiikkijuhlien juhlayhtyeeksi.


title: Vladimir Smirnov (hiihtäjä)

text: Vladimir Mihailovitš ”Smirre” Smirnov (, s. 7. maaliskuuta 1964 Štšutšinsk, Kazakstanin SNT, Neuvostoliitto) on kazakstanilainen hiihtäjä, joka edusti uransa aikana Neuvostoliittoa ja Kazakstania. Hän saavutti yhteensä 6 olympia- ja 11 MM-mitalia.


title: Vladimir Smirnov (hiihtäjä)

text: Vuosina 1998–2004 Vladimir Smirov kuului urheilijajäsenenä Kansainväliseen Olympiakomiteaan. Hän osallistui muun muassa KOK:n vuoden 2006 talvikisojen valintakomiteaan.


title: Suomen 1990-luvun alun lama

text: Suomen 1990-luvun alun lama oli talousvaikutuksiltaan Suomen historian pahimpia talouskriisejä, pahempi kuin 1930-luvun lama Suomessa.


title: Suomen 1990-luvun alun lama

text: Vuosien 1990–1993 lamalla oli syvä vaikutus koko 1990-luvun Suomen talouteen (erityisesti työllisyyteen), kulttuuriin, politiikkaan ja ilmapiiriin. Sen aikana bruttokansantuote laski 13 % ja työttömyys nousi 3,5 %:sta 18,9 %:iin.


title: Suomen 1990-luvun alun lama

text:
Lamaan vaikuttaneita syitä olivat muun muassa:
1980-luvun talouspolitiikka oli laman eräs taustatekijä. 1980-luvulla Suomessa vallitsi voimakas taloudellinen nousukausi, joka kesti koko vuosikymmenen. Yksi syy nousukauden pitkittymiseen ja ylikuumenemiseen oli ulkomaisen luotonhakemisen vapautuminen. Aiemmin luoton hakeminen ulkomailta oli luvanvaraista, mutta Suomen pankki vapautti luoton hakemisen 1986 ja tämä johti laajamittaiseen yrityksien lainanhakuun ulkomailta. Ulkomainen lainaraha oli huomattavasti kotimaista rahaa halvempaa. Myös pankkien luotonanto yksityishenkilöille vapautui ja luottokanta kasvoi enimmillään yli 100 % vuodessa. Edellä mainitut seikat johtivat kansantaloudessa olevan rahamäärän voimakkaaseen kasvuun, joka puolestaan nosti asuntojen ja liiketilojen hintoja voimakkaasti. Syntyi kiinteistö- ja pörssikupla, jonka aikana syntyi nopeasti velkarahoituksella suuria omaisuuksia. Termi kasinotalous kuvasi lainarahalla ja spekulatiivisella sijoittamisella rikastumista.


title: Suomen 1990-luvun alun lama

text:
Hallitus sitoi markan Euroopan valuuttayksikköön ecuun korkealla kurssilla, eli noudatti vahvan markan politiikkaa. Kurssin tiedettiin heikentävän Suomen kilpailukykyä ja pahentavan työttömyyttä. Kilpailukykyä pyrittiin parantamaan tupo-sopimuksella, jolla olisi alennettu palkkoja.
Devalvaatio-odotukset johtivat Suomen pankin valuuttapakoon, eli sijoittajat vaihtoivat markkoja ulkomaan valuuttaan. 14. marraskuuta 1991 Suomen Pankin valuuttavaranto oli ehtymäisillään ja se lopetti markkaa tukeneet ostot. Valtiovarainministeri Iiro Viinanen vakuutteli, ettei Suomi devalvoi, mutta valuuttapaon vuoksi jouduttiin pakkodevalvaatioon marraskuussa 1991 ja markka päästettiin kellumaan valuuttavarannon jälleen ehdyttyä 8. syyskuuta 1992.


title: Suomen 1990-luvun alun lama

text: Marraskuussa 1991 tehty suuri devalvaatio nosti ulkomaisia lainoja ottaneiden valuuttavelkoja. Ulkomaisissa valuutoissa otetut lainat eivät sopineet lainkaan yhteen devalvaation kanssa, minkä Kouri–Porter-malli oli osoittanut jo vuonna 1974. Suomessa jätettiin noudattamatta tätä mallia rahamarkkinoiden vapauttamisen yhteydessä. Valuuttalainojen määrä oli tosin vain 15 % koko lainakannasta.


title: Suomen 1990-luvun alun lama

text: Neuvostoliiton-kauppa oli ollut 15–20 prosenttia Suomen ulkomaankaupasta, joten kaupan romahdus 1990-luvun taitteessa leikkasi selvästi vientiä. Öljyn hinnan nouseminen sekä 1973 että 1979 öljykriiseissä ja Suomen nopea autoistuminen oli nostanut Neuvostoliiton kanssa käytävän bilateraalikaupan tasoa. Kaupankäynnissä vaihdettiin paljon teollisuuden tuottamia hyödykkeitä vastineeksi öljystä.


title: Suomen 1990-luvun alun lama

text:
Lisäksi teollisuuden kilpailukyky heikkeni muun muassa vahvan markan politiikan takia. Paperiteollisuudessa vallitsi maailmanlaajuinen ylituotanto.
Laman seurauksena kulutus ja investoinnit putosivat sekä julkisella että yksityisellä sektorilla. Yritysten konkurssien määrä nousi voimakkaasti, ja niiden kaatuminen ja heikko taloustilanne aiheuttivat suurtyöttömyyden. Työttömyys oli vuosina 1992–1997 yli 12 prosenttia, pahimpana vuonna 1994 kaikesta työvoimasta 17 prosenttia ja rakennusteollisuudessa lähes 37 prosenttia. Pankit joutuivat suuriin vaikeuksiin muun muassa riskialttiiden operaatioiden ja yritysten kannattavuusvaikeuksien takia, ja seurauksena oli pankkikriisi.


title: Suomen 1990-luvun alun lama

text:
Suomen valtion budjettivaje oli useita prosentteja BKT:sta. Lisäksi Suomen luottoluokitus aleni.
Suomen pankkijärjestelmän maksuvalmius heikkeni pankkikriisin seurauksena. Valtiovalta vastasi tähän takaamalla suomalaisten pankkien ottamat velat vuonna 1991. Kun ylikorkeaa markan arvoa ei enää kyetty puolustamaan tukiostoilla ja korkopolitiikalla, jouduttiin markka devalvoimaan 1991 ja päästämään lopullisesti kellumaan 1992. Samalla valuuttalainoja ottaneet yrittäjät joutuivat erittäin vaikeaan tilanteeseen. Toisaalta markan vapauttaminen kellumaan — vaikkakin aivan liian myöhään — oli välttämätöntä, jotta vientivetoinen talouskasvu ja talouden tervehtyminen saatiin käyntiin.


title: Suomen 1990-luvun alun lama

text: Pankkien pelastamiseksi perustettiin huhtikuussa 1992 Valtion vakuusrahasto, joka jakoi pankeille lainamuotoista pankkitukea. Suurimmat saajat olivat SKOP ja Suomen Säästöpankki. Kaikki muutkin pankit saivat pankkitukea. Säästöpankkiryhmä koottiin suurimmaksi osaksi Suomen säästöpankkiin, joka jaettiin osuuspankkiryhmän, KOP:n, Postipankin ja Yhdyspankin kesken. KOP:n oli vuonna 1994 pakko yhdistyä Yhdyspankin kanssa Merita-pankiksi.


title: Suomen 1990-luvun alun lama

text: Valtion ja kuntien menoja leikattiin voimakkaasti, jotta valtion maksuvalmius olisi voitu taata. Tämä vähensi tulonsiirtoja kuntien valtionapujen vähentyessä. Lamavuosien jälkeen vuonna 1995 koottu Lipposen I hallitus jatkoi tiukasti valtion menoja rajoittanutta talouspolitiikkaa.


title: Suomen 1990-luvun alun lama

text: Vähitellen 1990-luvun puolivälistä lähtien talous alkoi taas kasvaa. 1990-luvun alun lama oli lähinnä paikallinen, Pohjoismaita ja niistä eniten Suomea koskettanut talouskriisi. Muualla maailmassa talous kuitenkin veti tavalliseen tapaan ja Suomi saikin melko nopeasti etenkin vientivetoisen talouskasvun käyntiin sen jälkeen, kun Suomen paikalliset talousasiat oli saatu kuntoon. Johtotähtenä 1990-luvun alun lamasta nousemisessa oli matkapuhelinjätti Nokia, joka veti mukanaan muutakin taloutta ylöspäin.


title: Boards of Canada

text: Boards of Canada on skotlantilainen elektronista musiikkia esittävä duo. Sen jäsenet ovat veljekset Michael Sandison (s. 1. kesäkuuta 1970) ja Marcus Eoin (s. 21. heinäkuuta 1971). He aloittivat yhdessä soittamisen teini-ikäisinä. Boards of Canadan ensimmäinen suurelle yleisölle julkaistu täysimittainen albumi oli "Music Has the Right to Children", joka julkaistiin vuonna 1998. Yhtye on sen jälkeen julkaissut kolme albumia, "Geogaddin" (helmikuussa 2002), "The Campfire Headphasen" (lokakuussa 2005) ja "Tomorrow’s Harvestin" (toukokuussa 2013).


title: Boards of Canada

text: Boards of Canadan musiikki rakentuu lämminhenkisistä, analogisista 1970-luvun tyyppisistä soundeista. Michael ja Marcus ovat luonnehtineet suurimmaksi inspiraation lähteekseen lapsuuden, nostalgian ja luonnon. Analogisten syntetisaattorisoundien lisäksi musiikille on ominaista hip-hop- tyyppiset rytmit ja äänten manipulointi.


title: Boards of Canada

text: Boards of Canadan varhaista tuotantoa ei ole levitetty kaupallisesti (Twoism -uudelleenjulkaisua lukuun ottamatta), ja julkaisut ovat kaikki alle 100 kappaleen painoksia yhtyeen omalla Music70 -levymerkillä. Tämän vuoksi ne ovat käytännössä kuuntelijakunnan ulottumattomissa. Muutamia vanhempia kappaleita voi kuitenkin kuulla uudemmilla, kaupallisesti julkaistuilla albumeilla.


title: Sanremo

text: Sanremo eli San Remo on rannikkokaupunki Imperian maakunnassa, Ligurian alueella Italian Rivieralla. Välimeren rannikolla sijaitsevan kaupungin väkiluku on noin 55 000.


title: Sanremo

text: Sanremo tunnetaan kuuluisasta Sanremon musiikkijuhlasta, Sanremon rallista ja Milano – San Remo -pyöräkilpailusta. Turkin viimeinen sulttaani Mehmed VI kuoli Sanremossa. Myös ruotsalainen kemisti Alfred Nobel kuoli kaupungissa, ja siksi kaupunki lähettää vuosittain Nobel-juhlaan kukkia.


title: Kinsale

text: Kinsale ("Cionn tSáile" iiriksi) on pieni kaupunki Corkin kaupunkikreivikunnassa, Irlannissa. Se sijaitsee rannikolla, noin 25 km etelään Corkin kaupungista lähellä Old Head of Kinsalea.


title: Kinsale

text: Kinsale on suosittu lomakohde sekä irlantilaisille että ulkomaalaisille matkailijoille. Kinsale on tunnettu gourmet-ravintoloistaan.


title: Kinsale

text: Kinsale on paikallisten keskuudessa tunnettu myös huonoista pysäköintimahdollisuuksista erityisesti kesäaikaan. Paikalliset eivät tyypillisesti käytä yleisiä pysäköintipaikkoja, sillä ne ovat liian kaukana keskustasta.


title: Kinsale

text: Kinsalessa käytiin vuonna 1601 merkittävä taistelu, jossa englantilaiset joukot kukistivat irlantilaisten ja ranskalaisten liiton. Tämän tappion jälkeen monet irlantilaiset aateliset jättivät maansa ja pakenivat Manner-Eurooppaan.


title: Kinsale

text: Kinsalen lähellä Summer Covessa sijaitseva Charlesin linnoitus (Charles Fort) rakennettiin suojaamaan Kinsalen satamaa. Linnoitus on rakennettu vuonna 1677 ja se on kunnostettu matkailukohteeksi.


title: Kinsale

text: Ilmastonmuutokseen varautumista korostava Siirtymäliike perustettiin Kinsalessa ja se on maailman ensimmäinen virallinen siirtymäkaupunki. Siirtymäkaupungit pyrkivät noudattamaan energian alenemisen toimintasuunnitelmaa.


title: Blink-182

text: Blink-182 (aiemmin pelkkä Blink) on yhdysvaltalainen, vuonna 1992 perustettu punk rock -yhtye. Blink-182 oli yksi pop-punkia 1990-luvulla valtavirtaan nostaneista yhtyeistä. Se on tullut tunnetuksi niin härskeistä, lähinnä vessahuumoriin liittyvistä kappaleista kuin myös vakavimmista, esimerkiksi nuorten masennusta käsittelevistä kappaleistaan.


title: Blink-182

text: Blink-182 perustettiin alun perin vuonna 1992. Yhtye jäi määrittelemättömän pitkälle tauolle vuonna 2004, mutta palasi jälleen yhteen vuonna 2009. Blink-182 on tähän mennessä julkaissut kuusi studioalbumia, yhden kokoelma, sekä liven albumin. Yhtye on myynyt yli 35 miljoonaa albumia maailmanlaajuisesti.


title: Blink-182

text: Blink-182 perustettiin vuonna 1992 San Diegossa, kun yhtyeen nykyinen laulaja-kitaristi Tom DeLonge tapasi kaupunkiin hiljattain muuttaneen basisti-laulaja Mark Hoppusin. Kaksikko päätti kutsua yhtyeensä rumpaliksi DeLongen koulukaveri Scott Raynorin. Yhtye kutsui itseään alun perin nimellä ”Blink”, mutta lisäsi vuonna 1994 nimen perään liitteen ”-182”, kun samanniminen irlantilainen yhtye uhkasi haastaa heidät oikeuteen.


title: Blink-182

text: Ennen nousuaan valtavirtaan Blink esiintyi useilla festivaaleilla ja klubeilla sekä teki useita omakustanneäänitteitä. Yhtyeen ensimmäinen EP, "Flyswatter", julkaistiin jo vuonna 1992. EP oli äänitetty Raynorin omistamalla boombox-soittimella, minkä takia kappaleiden äänenlaatu oli erittäin heikko. Blink julkaisi toisen, noin 1 000 kasetin verran myydyn demonsa "Buddha" myöhemmin samana vuonna Cargo Filter Records -nimisen levy-yhtiön kautta. Ensimmäisen studioalbuminsa "Cheshire Cat" Blink julkaisi alkuvuodesta 1994 Grilled Cheese Records -levy-yhtiön kautta. Albumi sisälsi useita alun perin "Buddhalla" julkaistuja, uudelleenäänitettyjä kappaleita.


title: Blink-182

text: 1990-luvulla punk-musiikki nousi melko yllättäen valtavirran musiikiksi, minkä ansiosta Blink-182 sai levytyssopimuksen suuren MCA Records -levy-yhtiön kanssa. 1990-luvun puolivälin jälkeen yhtyeen suosio nousi nopeasti sen keikkailtua yhdessä muun muassa Pennywisen ja NOFX:n kanssa. Lisäksi Blink osallistui vuosina 1996 ja 1997 Warped Tour -kiertueeseen, joka oli tuolloin Yhdysvaltain suurin punk-yhtyeiden yhteinen kiertue.


title: Blink-182

text: Lopullisen läpimurtonsa Blink-182 teki vuonna 1997, kun se julkaisi toisen studioalbuminsa "Dude Ranch". Albumi myi pelkästään Yhdysvalloissa platinaa. Sen kappaleista erityisesti singleinäkin julkaistut ”Josie” ja ”Dammit (Growning Up)” nousivat hiteiksi. Seuraavana vuonna yhtyeen alkoholiongelmista kärsinyt rumpali Scott Raynor joko erotettiin tai tämä erosi vapaaehtoisesti yhtyeestä kesken sen Yhdysvaltain kiertueen. Raynorin korvaajaksi tuli Aquabats-yhtyeessä soittanut Travis Barker. Barker teki ensimmäisen esiintymisensä yhtyeen kanssa jo samana päivänä, kun hän liittyi yhtyeeseen. Tämän takia hänen piti opetella soittamaan yli 20 yhtyeen kappaletta muutamassa tunnissa.


title: Blink-182

text: Vuonna 1999 Blink-182 julkaisi kolmannen studioalbuminsa "Enema of the State", jolta hiteiksi nousivat muun muassa kappaleet ”What's My Age Again?”, ”Adam’s Song”, ja ”All the Small Things”. Albumi menestyi loistavasti, ja se myi Yhdysvalloissa kolminkertaista platinaa. "Enema of the Staten" ansiosta Blink-182 nousi valtavirran musiikiksi, ja yhtye sai paljon soittoaikaa muun muassa musiikkikanava MTV:ltä.


title: Blink-182

text: Vuonna 2000 Blink-182 julkaisi livealbumin "The Mark, Tom, and Travis Show (The Enema Strikes Back!)", jonka ainoa uusi kappale oli ”Man Overboard”. Seuraavana vuonna yhtye julkaisi neljännen studioalbuminsa "Take Off Your Pants and Jacket". Blink-182 pysyi yhä mukana valtavirrassa, ja yhtye muun muassa poseerasi teinitytöille suunnatun Cosmogirl-lehden kannessa, esiintyi Simpsoneissa ja valittiin Nickelodeon Kids' Choice Awardsissa vuoden parhaaksi yhtyeeksi. Samaan aikaan yhtyeen jäsenet kuitenkin alkoivat keskittymään entistä enemmän sivuprojekteihinsa: yksi näistä oli DeLongen ja Barkerin yhdessä muiden yhtyeiden muusikkojen kanssa muodostama Box Car Racer -yhtye.


title: Blink-182

text: Yhtyeen viides, nimettömänä julkaistu mutta "Blink-182" -nimellä tunnettu studioalbumi julkaistiin vuonna 2003 Geffen Recordsin kautta. Albumilta hiteiksi nousivat muun muassa kappaleet ”I Miss You”, ”Always”, ”Feeling This” ja ”Down”. Travis Barker on myöhemmin sanonut, että yhtye päätti jättää albumin virallisesti nimeämättä korostaakseen albumin uudenlaista musiikkityyliä. Musiikkityylin muuttuminen herätti osin kritiikkiä ja osa kriitikoista vertasi yhtyeen uutta linjaa The Policeen ja U2:seen. Kesällä 2004 Blink-182 teki menestyksekkään kiertueen yhdessä No Doubtin kanssa.


title: Blink-182

text: 21. helmikuuta 2005 Blink-182 ilmoitti yllättäen peruuttavansa esiintymisensä ”odottamattomista olosuhteista johtuen” Music For Relief -hyväntekeväisyyskonsertissa. Seuraavana päivänä yhtye ilmoitti ryhtyvänsä tauolle määrittelemättömäksi ajaksi, jotta yhtyeen jäsenet pystyisivät viettämään enemmän aikaa läheistensä kanssa.


title: Blink-182

text: Keikkatauon aikana yhtyeen jäsenet toimivat useissa sivuprojekteissa. Mark Hoppus ja Travis Barker perustivat yhdessä Carol Hellerin kanssa +44-nimisen yhtyeen, kun taas DeLonge perusti Angels & Airwaves -nimisen yhtyeen. Marraskuussa 2005 Blink-182 julkaisi vielä "Greatest Hits" -kokoelma-albumin.


title: Blink-182

text: 19. syyskuuta 2008 Travis Barker loukkaantui, kun häntä kuljettanut pienkone syöksyi maahan Etelä-Carolinassa. Koneen kuudesta matkustajasta ja miehistön jäsenestä vain kaksi, Barker ja Adam Goldstein, selvisivät. Barker sai onnettomuudesta toisen ja kolmannen asteen palovammoja.


title: Blink-182

text: Blink-182:n esiintyi 8. helmikuuta 2009 Grammy Awards -palkintogaalassa ensimmäisen kerran yhdessä sitten vuoden 2004. Esiintymisensä jälkeen yhtye ilmoitti tekevänsä comebackin. Myöhemmin yhtyeen kotisivuilla ilmoitettiin, että yhtye aloittaisi kesällä uuden kiertueen ja ryhtyisi äänittämään uutta albumia. Heinäkuussa 2009 Mark Hoppus ilmoitti Google+-palvelussa, että uuden albumin nimeksi tulee "Neighborhoods" ja se tullaan julkaisemaan Yhdysvalloissa 27. syyskuuta. Albumin ensimmäinen single, ”Up All Night”, julkaistiin 15. heinäkuuta.


title: Blink-182

text: Blink-182 teki ensimmäisen paluukiertueensa Pohjois-Amerikassa heinä-lokakuussa 2009. Tuolloin yhtyeen lämppäreinä toimivat Weezer ja Fall Out Boy. Vuonna 2010 Blink-182 ja My Chemical Romance järjestivät yhteisen 10th Annual Honda Civic Tour -kiertueen. Vuonna 2012 yhtye kiersi Eurooppaa ja Pohjois-Amerikkaa 20th Anniversary Tour -kiertueensa mukana. Saman vuoden joulukuussa Blink-182 julkaisi ilman levy-yhtiötä EP-levyn "Dogs Eating Dogs". Levy oli yhtyeen ensimmäinen itsenäinen julkaisu sitten vuoden 1994 debyyttialbumin.


title: Blink-182

text: Yhtyeen oli tarkoitus aloittaa uuden albumin äänitykset alkuvuodesta 2013, mutta äänitysten aloittaminen viivästyi jatkuvasti. Hoppuksen ja Barkerin viivästymisen syynä oli Tom DeLonge, joka jatkuvasti lykkäsi äänitysten aloittamista ilman syytä. Tammikuussa 2015 Blink-182 tiedotti, että DeLonge on jättänyt yhtyeen "toistaiseksi". Yhtye oli vain kuukautta aiemmin solminut uuden levytyssopimuksen ja se oli varannut studioajan uusia äänityksiä varten, kunnes DeLongen manageri yllättäen ilmoitti muulle yhtyeelle sähköpostilla, että tämä ei enää jatkaisi yhtyeessä. DeLongen tilalle yhtyeeseen otettiin Alkaline Trio -yhtyeen solisti Matt Skiba.


title: Blink-182

text: Yhtye julkaisi keväällä 2016 uuden singlen, "Bored To Death", joka nousi Billboardin alternative-listan ykköseksi. Samalla yhtye ilmoitti julkaisevansa uuden albumin "" heinäkuun ensimmäisenä päivänä 2016. Albumia myytiin julkaisuviikolla (perinteisellä tavalla laskettuna) 172 000 kappaletta ja se nousi heti Billboard 200 -listan kärkeen. Tämä oli ensimmäinen kerta sitten vuoden 2001, kun yhtyeen albumi nousi Billboard 200 -listan ensimmäiseksi.


title: Junaliikennejuopumus

text: Junaliikennejuopumus, (aiemmin laajempi raideliikennejuopumus), on Suomen rikoslaissa määritelty liikennerikos. Junaliikennejuopumuksesta tuomitaan rikoslain 23:7 §:n mukaan se, joka kuljettaa junaa tai toimii muussa junaturvallisuuteen olennaisesti vaikuttavassa tehtävässä nautittuaan alkoholia niin, että hänen verensä alkoholipitoisuus tehtävän aikana tai sen jälkeen on vähintään 0,5 promillea tai että hänellä tällöin on vähintään 0,22 milligrammaa alkoholia litrassa uloshengitysilmaa tai että hänen kykynsä tehtävän vaatimiin suorituksiin on huonontunut. Rangaistus on sakkoa tai enintään kaksi vuotta vankeutta.


title: Junaliikennejuopumus

text: Rikoslain 23:12 §:n mukaan junalla tarkoitetaan veturia tai veturin ja vaunujen muodostamaa kokonaisuutta sekä muuta konevoimalla kulkevaa raidekulkuneuvoa (moottorivaunu, metrojuna, ratatyökone) lukuun ottamatta raitiovaunua.


title: Junaliikennejuopumus

text: Kuitenkin laki rautatiejärjestelmän liikenneturvallisuustehtävistä (5. Luku 22 §) määrittää sen, että "tehtävää ei saa hoitaa myöskään se, jonka veren alkoholipitoisuus on alkoholin nauttimisesta kohonnut tai joka on käyttänyt muuta huumaavaa ainetta niin, että sitä on hänen elimistössään havaittava määrä." Eli vaikka rikoslain mukainen junaliikennejuopumuksen raja on 0,5 promillea, ns. kelpoisuuslain mukainen raja on 0,0 promillea.


title: Junaliikennejuopumus

text:
Lähde:
https://www.finlex.fi/fi/laki/ajantasa/2009/20091664#L5P22


title: Valtatie 14

text: Valtatie 14 on itä-länsi-suuntainen Saimaan vesistöalueen halkaiseva Juvalta Savonlinnan kautta Parikkalan Särkisalmelle johtava valtatie. Tien pituus on 118 kilometriä. Tie on Savonlinnassa sijaitsevaa lyhyttä nelikaistaista osuutta lukuun ottamatta kaksikaistainen. Savonlinnan Kyrönsalmessa tie ylittää laivaväylän, ja tällä kohdalla on nostosilta. Valtatie siirtyi Savonlinnan katuverkosta ohikulkutielle marraskuussa 2012, kun Savonlinnan ohikulkutie valmistui liikenteelle.


title: Valtatie 14

text: Tien varrella sijaitsee Punkaharju, joka on yksi tunnetuimmista suomalaisista nähtävyyksistä.


title: Valtatie 14

text: Tie kulkee Juvan, Rantasalmen, Savonlinnan ja Parikkalan kuntien alueella.


title: Valtatie 14

text: Tie Viipurista Imatran, Parikkalan ja Savonlinnan kautta Juvalle sai numeron 14 vuoden 1938 tienumerointijärjestelmässä. Tien osuus Imatralta Parikkalaan oli yhteinen valtatien 6 kanssa.


title: Valtatie 14

text: Sodan jälkeisissä alueluovutuksissa Viipurin ja Imatran välinen osuus jäi suurimmalta osaltaan luovutetulle alueelle. Tällöin valtatietä 14 lyhennettiin niin, että se tällä numerolla ulottui enää vain Parikkalasta Juvalle; Parikkalan ja Imatran välinen osuus pysyi osana valtatietä 6, kun taas Imatralta uudelle rajalle johtanut osuus menetti valtatien asemansa.


title: Valtatie 14

text: Savonlinnan länsipuolinen tieosuus on uudelleenrakennettu 1960-luvulla ja itäpuolinen pääosin 1970-luvulla. Vanha valtatien linjaus kulki Punkaharjun harjuosan kautta. Nykyisin reitti kulkee idempää Laukansaaren kautta ja harjutie on yhdystienä 4792.


title: Valtatie 14

text: Tie- ja rautatiehistoriallinen erikoisuus ovat vesistöjen ylityksiin käytetyt sillat: Punkaharjun Punkasalmessa ja Tuunaansalmessa sekä Savonlinnan Kyrönsalmessa oli yhdistetty rauta- ja maantiesilta. Kyrönsalmeen valmistui uusi maantiesilta vuonna 1968 ja Punkaharjun salmiin myöhemmin 1970-luvulla. Kyrönsalmen sillan rakenteissa havaittiin jo varhain ongelmia, ja silta korvattiin uudella vuonna 2000.


title: Valtatie 14

text: Marraskuuhun 2012 saakka Savonlinna oli viimeisiä merkittäviä taajamia, joiden läpi kulki valtatie, ja liikenteen sujuvuudessa ja etenkin turvallisuudessa olikin vakavia ongelmia. Ohikulkutietä suunniteltiin vuosikymmeniä, mutta suunnitelmaa vastustettiin maisema-arvojen takia. Savonlinna sijaitsee kapealla kannaksella, eikä tien sijoittaminen maisemaan ole helppoa.


title: Valtatie 14

text: Savonlinnan Ohikulkutien rakentaminen alkoi syyskuussa 2009 Kyrönsalmen eteläisen sillan rakentamisella. Silta avattiin liikenteelle heinäkuussa 2011, ja tie on tältä osin nelikaistainen. Laitaatsalmen ja Ruislahden välisen osuuden rakentaminen alkoi syksyllä 2010, ja tie avattiin liikenteelle marraskuussa 2012. Rakennustöiden on määrä valmistua kesällä 2013. Kyrönsalmen kohtaa lukuun ottamatta uusi tie on kaksikaistainen, ja sen kaikki liittymät ovat tasoliittymiä. Ohikulkutien rakentamisen yhteydessä Savonlinnaan rakennettiin uusi ratapiha Pääskylahteen ja aiempi ratapiha purettiin. Hankkeen kokonaiskustannusarvio on noin 130 miljoonaa euroa.


title: Valtatie 14

text: Hankkeeseen liittyy myös Saimaan laivaväylän siirtäminen Kyrönsalmesta keskustan länsipuolelle Laitaatsalmeen. Hankkeen rakennustyöt käynnistyivät elokuun puolessa välissä 2016. Hanke valmistuu pääosin vuoden 2018 lopussa ja kokonaisuudessaan vuonna 2019. Hankkeen urakoitsijana toimii Destia Oy.


title: Ratatyökone

text: Ratatyökone on rautatien kunnossapitotehtävissä käytettävä, yleensä omalla konevoimallaan raiteilla liikkuva työkone.


title: Ratatyökone

text: Ratatyökoneet on yleensä rakennettu tiettyä tarkoitusta varten, sillä monikäyttöisen ratatyökoneen rakentaminen, käyttö sekä ylläpito olisi monimutkaista ja kallista.


title: Ratatyökone

text: Ratatyökoneen kuljettajana voi toimia lyhyen kurssin käynyt henkilö, joka on antanut hyväksytyn ajonäytteen; veturia saa ajaa vain veturinkuljettaja, jonka koulutus ajosummamäärineen on huomattavasti pitempi.


title: Ratatyökone

text: Yleisimmät käytössä olevat ratatyökoneet


title: Ratatyökone

text: Ratakuorma-auto on yleensä nosturilla tai nostolaitteella varustettu pieni työkone, jolla voidaan siirtää vaunuja työkohteeseen sekä suorittaa keveitä ja osin myös keskiraskaita nostotehtäviä. Ratakuorma-autoa käytetään myös lumenauraustehtävissä, jolloin siihen liitetään hydraulisesti ohjattava kaksisiipinen lumiaura. Nykyisin ratakuorma-autot ovat lähinnä pienvetureita, sillä niiden teho riittää siirtämään pitkiäkin junia. Nykyisin Suomessa on käytössä sarjojen Tka6, Tka7, Tka8 ja Tka9 ratakuorma-autoja.


title: Ratatyökone

text: Raiteentukemiskoneella tuetaan uudelleen sepelöity tai kokonaan uusittu raide, ennen kuin se otetaan junaliikenteen käyttöön. Raiteentukemiskoneessa on hydrauliset täristimet, jotka tunkeutuvat raidepatjana toimivaan sepeliin ja tiivistävät sepelikerroksen. Tuennan yhteydessä raide myös oikaistaan.


title: Ratatyökone

text: Pääosa raiteentukemiskoneista on leveäraiteisia; eräs yksilö on muutettu soveltuvaksi 750 mm raideleveydelle; työ tehtiin Jokioisten Museorautatien Minkiön konepajalla ja valmistui syyskuussa 2009. Onnistunut koekäyttö tehtiin 13. syyskuuta 2009. Liikennekauden 2010 koetyöt onnistuivat hyvin, joskin varsinainen käyttöönotto odottaa vielä käyttäjäkoulutuksen toteutumista.


title: Ratatyökone

text: Raiteentukemiskoneet liikkuvat työmaalla omin voimin, siirtoajot tehdään hinauksessa.


title: Ratatyökone

text: Sepeliauralla tasoitetaan radan sepelikerrosta. Aura voi olla erillinen kone tai työkoneeseen liitetty.


title: Ratatyökone

text: Sepelinpuhdistuskoneella käydään tarvittaessa läpi rataosien sepelöintiä: sepeli imuroidaan koneeseen erityisen hihnakuljettimen avulla, puhdistetaan ja lajitellaan koneellisesti. Samalla poistuu myös mm. veturien hiekoituslaitteista peräisin ollut, sepelöinnin tasoa huonontava hiekka. Tämän jälkeen kelvollisiksi todetut sepelit ajetaan takaisin ratapenkkaan.


title: Ratatyökone

text: Nämä koneet ovat kaikki itsenäisiä, omaan vaunuunsa asennettuja; ne voivat liikkua tarvittaessa omin voimin, joskin siirtoajot tehdään hinauksessa.


title: Ratatyökone

text: Vaihteentukemiskone poikkeaa raiteentukemiskoneesta mm. monimutkaisempien mittalaitteidensa sekä laajemman tukemisalan suhteen. Tuennan periaate on sama.


title: Atomisäde

text: Atomisäde kertoo atomiytimen etäisyyden uloimpaan miehitettyyn elektronikuoreen. Atomisäde ilmoitetaan yleensä pikometreinä tai ångströmeinä. Atomin säde kasvaa mentäessä jaksollisessa järjestelmässä oikealta vasemmalle ja ylhäältä alas. Eli elektronikuorten lisääntyminen suurentaa atomin sädettä, kun taas protoniluvun eli järjestysluvun kasvu pienentää sitä.


title: Nisa Soraya

text: Nisa Soraya (oik. "Nisa Soraja") (s. 21. maaliskuuta 1957 Birmingham, Englanti) on iskelmälaulaja. Brittiläissyntyinen Soraya muutti kaksiviikkoisena Ranskaan, ja Sorayan ollessa 6-vuotias perhe muutti Singaporeen. Singaporessa Soraya aloitti laulamisen eri yhtyeissä 15-vuotiaana. Vuonna 1980 Soraya oli mukana TeePees-yhtyeen Euroopan-kiertueella, ja sen jälkeen hän muutti Markku Aron kutsumana Suomeen. Hänen ensilevytyksensä oli euroviisukarsintakappale ”Mun suothan tulla vierees sun” vuonna 1981 yhdessä Markku Aron kanssa. Jo tätä ennen oli levytetty koesingle ”Singapore”/”First Be A Woman” ("Polydor 2055 090").


title: Nisa Soraya

text: Vuonna 1982 Sorayan esittämästä, Veikko Samulin säveltämästä ja Raul Reimanin sanoittamasta diskoiskelmästä ”Huone 105” tuli hitti Suomessa. Kappaleen ovat levyttäneet myöhemmin muun muassa Eini ja Kikka. Sorayan levytystahti oli kovimmillaan vuosina 1982–1985, jolloin ilmestyivät muun muassa kappaleet ”Anna rakas raju hetki” (myös englanniksi nimellä ”Twilight children”), ”Mister Moonlight”, ”Queen of the Night” ja ”Kiiruhda hiljaa”. Viime vuosina Soraya on esiintynyt lähinnä suomalaisyleisölle Gran Canarialla ja Puerto Ricossa ja ollut mukana useilla Dannyn kiertueilla.


title: Geolingvistiikka

text: Geolingvistiikka eli kielimaantiede on yleisnimitys monenlaiselle dialektologiselle ja sosiolingvistiselle tutkimukselle, jonka piirissä voidaan analysoida murteita ja muita puhekielen muotoja, kuten slangia tai esimerkiksi paikannimiä. Geolingvistiikka yhdistää maantiedettä ja kielitiedettä toisiinsa.


title: Eini

text: Eini (oik. Eini Hannele Pajumäki, o.s. Orajärvi, s. 29. syyskuuta 1960 Pello) on suomalainen laulaja. Hän tuli tunnetuksi vuonna 1978 laululla ”Yes Sir, alkaa polttaa”. Einin muita tunnettuja levytyksiä ovat ”Kesä ja yö”, ”Rakastua voisit aivan pikkuisen”, ”Xanadu”, ”Haloo hela Finland”, ”Monta monta yötä”, ”Kiitävän hetken hurma”, ”Tavataanko taas”, ”Olen neitsyt”, ”Kun kosket mua”, ”Mä jään” ja ”Sulle tuli faksi”. Vuonna 2002 Eini sai ensimmäisen kultalevynsä kokoelmastaan "Hitit", ja vuonna 2012 sama kokoelma oli myynyt jo platinaa. Platinaa tuli niin ikään "Finnhits-kiertue 2012" -kokoelmasta. Vuonna 2005 hän oli Iskelmä-Finlandia-ehdokkaana.


title: Eini

text: Eini esiintyi omana itsenään elokuvassa "Uuno Turhapuro armeijan leivissä" (1984), jossa hän esitti kappaleensa ”Kesä ja yö”. Eini osallistui myös Finnhits-kiertueelle vuosina 2004–2005 yhdessä Markku Aron, Dannyn, Taiskan ja Kisun kanssa. Vuonna 2012 järjestetylle uudelle Finnhits-kiertueelle osallistuivat Einin lisäksi Danny, Tapani Kansa, Frederik ja Vicky Rosti. Aiemmin Eini keikkaili tiiviisti Boogie-yhtyeensä kanssa. Elokuussa 2017 Einin ja Boogien tiet erkanivat, ja tilalle tuli uusi yhtye, Kuumaa kamaa.


title: Eini

text: Eini Orajärvi varttui Pellossa maanviljelijäperheessä. Hän liittyi pikkuveljensä perustaman Sailons-yhtyeen laulusolistiksi 14-vuotiaana vuonna 1974. Yhtye keikkaili muun muassa Lapin hiihtokeskuksissa. Muun muassa Taiskan kappaleen ”Moi moi vain” sisältäneellä demonauhalla Eini sai Toivo Kärjeltä kutsun koelaulutilaisuuteen. Levytyssopimus varmistui koelauluissa esitetyn Katri Helenan ”Lintu ja lapsi” -kappaleen myötä.


title: Eini

text: Eini muutti Helsinkiin 17-vuotiaana ja sai unohtaa saman tien harjoittelijapaikkansa hammashoitajana, sillä ensimmäinen single osoittautui läpilyönniksi. ”Yes Sir, alkaa polttaa” oli käännös Baccaran hitistä ”Yes Sir, I Can Boogie”, johon Irina Milan teki vanhaan lastenloruun pohjautuvat suomenkieliset sanat. Kappale julkaistiin marraskuussa 1978, ja siitä tuli listaykkönen. Eini levytti hieman myöhemmin myös toisen Baccara-hitin ”Cara mia”, suomeksi ”Rakastua voisit aivan pikkuisen”. Sekin menestyi sijoittuen listalla seitsemänneksi kesäkuussa 1978. Laulajan ura sai vauhtia vuonna 1978 Tapani Kansan kesäkiertueelta "Summer night special", jossa Eini esiintyi vierailijana. Yksinkertaisesti "Einiksi" nimetty esikoisalbumi ilmestyi samana vuonna. Albumilta muistetaan Baccara-käännösten ohella levytykset ”Vielä jossain kohdataan”, ”Kapteeni Aika” ja ”Vie vain”, joista viimeisen Eini levytti vielä uudelleen vuonna 1998. Tapani Kansan kesäkiertueen jälkeen Einin taustalle koottiin oma yhtye, Pantterit.


title: Eini

text: Vuonna 1979 Eini levytti toisen albuminsa "Laululintunen", jonka suurimmaksi hitiksi nousi ”Vetonaula”. Niin ikään ”Avaruuslaiva 109” on jäänyt elämään. 1980-luvulle tultaessa laulajan imago muuttui sporttisemmaksi ja musiikkityyli vakiintui diskoiskelmiin. Alkuvuodesta 1980 Einiltä julkaistiin käännös Olivia Newton-Johnin ja Gene Kellyn musiikkielokuvan "Xanadu" nimikkokappaleesta. Menestystä tuli myös ”Rajana taivas” -levytyksellä, joka oli Raha-automaattiyhdistyksen jukeboxlistan kolmannella sijalla tammikuussa 1982. Vuoden 1981 Syksyn Sävelessä Einin ”Kulta rakas” ei läpäissyt esikarsintaraatia, mutta nousi hitiksi "Syksyn Sävelen satoa" -ohjelman myötä. Nämä levytykset ovat albumilta "Eini & Lady" (1981). Heinäkuussa 1982 Einin levytys ”Haloo hela Finland” menestyi niin ikään myyntilistalla yltäen yhdeksännelle sijalle. Kesäkuussa 1982 Eini osallistui myös Bulgariassa järjestetyille "Golden Orfeus" -laulufestivaaleille ja esitti siellä muun muassa englanninkielisen version ”Anywhere you want” neljännen albuminsa nimikkoraidasta ”Jossakin, jos haluat”.


title: Eini

text: Vuonna 1983 julkaistiin Einin viides studioalbumi "Aika pakkaus", jonka tuotti Jori Sivonen. Monien muiden Einin 1980-luvun albumien tavoin valtaosan levyn sanoituksista kirjoitti Raul Reiman. Tunnetuimmiksi tältä levyltä ovat tulleet levytykset ”Vie, vie, vie”, joka on käännös vuoden 1983 Israelin euroviisuedustajan Ofra Hazan kappaleesta ”Hi”, Audrey Landers -hitin ”Manuel Goodbye” suomenkielinen käännös ”Tavataanko taas” ja ”Me kaksi matkalla Tukholmaan”. Albumilla on myös Sivosen ja Reimanin yhteistyössä syntynyt hitti ”Kiitävän hetken hurma”, jolla Einiä vietiin Japanin markkinoille vuonna 1983. Single julkaistiin Japanissa suomenkielisen version ohella myös englanniksi nimellä ”Moment of Ecstasy”. Varsinainen hitti kappaleesta tuli Japanissa vuonna 1984 vasta 17-vuotiaan Yōko Nagayaman ensi levytyksenä, jonka japaninkielinen nimi on ”Haru wa sara sara”.


title: Eini

text: Vuonna 1984 Eini esiintyi ensimmäistä kertaa myös valkokankaalla, kun hänellä oli cameorooli Uuno Turhapuro -elokuvassa "Uuno armeijan leivissä" vuonna 1984. Kyseessä on kaikkien aikojen menestynein Turhapuro-elokuva keräten elokuvateattereihin yli 700 000 katsojaa. Elokuva on vuosien saatossa tehnyt Einin kabinettikohtauksessa esittämästä ”Kesä ja yö” -kappaleesta yhden laulajan suurimmista hiteistä. Levytyksen alkuperäisversio on julkaistu "Finnhits-kiertue 2012" -kokoelmalevyllä. Tätä ennen se oli julkaistu ainoastaan "Kellot käy" -singlen b-puolena.


title: Eini

text: Einin imagoon on kuulunut jo ensimmäisestä levytyksestä lähtien energisyys ja eroottisuus, joita vahvistivat entisestään vuonna 1985 julkaistun albumin "Eini" käännöskappaleet, kuten ”Tyydytys” (Laura Braniganin ”Satisfaction”) ja ”Olen neitsyt” (Madonnan ”Like A Virgin”). 1980-luvun lopulla tangokuninkaallisten ja yleisen trendin mukaisesti Eini muutti tietoisesti tyyliään ja siirtyi diskoiskelmistä perinteisten ikivihreiden pariin. Vuonna 1989 julkaistiin "Lauantai-illan tyttö", joka sisältää muun muassa Tamara Lundin, Tapio Rautavaaran ja Topi Sorsakosken levytyksiä uusina sovituksina. Levyn tuotti Jaakko Salo, ja siltä julkaistuista singleistä ”Lauantai-illan tyttö” ja ”Rakkauden satu” tuli suosittuja Einin levytyksinä. Levyllä on mukana myös ”Sua liikaa rakastan”, jota kuullaan edelleen Einin keikkaohjelmistossa ja josta Anita Hirvonen teki oman coverinsa vuonna 2008.


title: Eini

text: Einiltä ilmestyi 1990-luvulla kolme levyä, ja myös levy-yhtiö vaihtui. "Sydän onnea soi" -levyltä (1994) muistetaan parhaiten radioiden soittolistoille kohonnut ”Nukuitko sä kulta jo?”. Keväällä 1996 Eini osallistui Suomen euroviisukarsintoihin Kari Sallin säveltämällä kappaleella ”Aina sun luonas” ja sijoittui seitsemänneksi. Samana vuonna ilmestyi myös ehdokaskappaleen nimeä kantava kokopitkä levy, jolta nousi hitiksi Turkka Malin sanoittama ”Yön jälkeen”. Samalta levyltä suosiota sai myös Tauskin Einille tekemä ”Tahdon rakastaa”.. Eini velkaantui yritystoiminnastaan, kun markka devalvoitiin laman takia. Niinpä Eini maksoi velkojaan pois aina vuoteen 2008 asti.


title: Eini

text: Uuden vuosituhannen alun jälkeen Eini on palannut jälleen diskoiskelmien pariin. Vuonna 2002 Poptorin kokoelma "Hitit" myi parissa kuukaudessa kultaa eli yli 15 000 kappaletta. Kokoelma on myynyt tasaisesti, ja yli 30 000 myydyn levyn ylittämisestä Einille myönnettiin "Hitit"-kokoelmasta platinalevy marraskuussa 2012. Kokoelman menestyksen jälkeen julkaistiin vuonna 2003 "Live!" ja useita diskopoljentoisia singlejä, kuten uudelleenlämmitys Nisa Sorayan hitistä ”Huone 105” (2003), Iskelmä-Finlandia-ehdokkuuden myötä listahitiksi kivunnut ”Kun kosket mua” (2005) ja 2000-luvun puolella harvinaiseksi lajiksi käyneisiin euroviisukäännöksiin lukeutuva ”Kerro mulle” (2005).


title: Eini

text: Vuonna 2011 Eini teki vahvan paluun myös levyrintamalla. Hän teki sopimuksen KHY Suomen Musiikin kanssa. ”Mä jään” -single ilmestyi huhtikuussa, se pääsi suoraan Radio Suomen soittolistan kärkeen ja myöhemmin kesällä Iskelmän listan ykköseksi. Samanniminen Risto ”Ripa” Eskolinin tuottama albumi ilmestyi syyskuun lopussa vuonna 2011, ja sen myötä Eini palasi yli 33 vuoden tauon jälkeen Suomen viralliselle albumilistalle. Sijoitus oli parhaimmillaan 27. Levyltä on ilmestynyt vielä syyskuussa toinen single ”Älä menetä mua” ja tammikuussa 2012 ”Saisit haudatun kuun”. Albumilla mukana oleva ”Kevätaurinko” oli niin ikään syksyllä 2011 Radio Suomen soitetuimpien listalla pari kuukautta sijoittuen parhaimmillaan neljännelle sijalle. Vuonna 2012 DNA:n mainokseen tehdystä kertosäkeestä tuli niin suosittu, että sen pohjalta tehtiin ”Sulle tuli faksi”.


title: Eini

text: Ystävänpäivänä vuonna 2014 julkaistiin Einin 12. studioalbumi ”Vähän kipeää”, joka nousi albumilistan sijalle 31. Albumilta julkaistiin singleinä Ressu Redfordin säveltämät ”Luulitko että” toukokuussa 2013 ja ”Palanen onnea” tammikuussa 2014. ”Tornadosydän” ja levyn nimikkoraita ”Vähän kipeää” saivat myös reilusti soittoa Radio Suomessa ja paikallisradioissa.


title: Eini

text: Vuonna 2016 Eini osallistui Uuden Musiikin Kilpailuun kappaleella ”Draamaa”. Hän selviytyi finaaliin ja sijoittui seitsemänneksi. Eini nähtiin myös syksyllä "Tähdet, tähdet" -ohjelman kolmannella tuotantokaudella. Eini putosi kilpailusta kolmantena.


title: Molekyylimassa

text: Molekyylimassa kertoo molekyylin massan atomimassayksiköissä (yksikkönä u tai amu). Molekyylimassa on molekyylin muodostavien atomien atomimassojen summa, koska kemiallisessa reaktiossa atomiytimen massa ei muutu. Moolimassan lukuarvo on sama kuin vastaavan molekyylin molekyylimassan, mutta moolimassan yksikkö on g/mol.


title: Molekyylimassa

text:
Esimerkiksi vedyn atomimassa on 1,008 u ja hapen 16,00 u. Täten vesimolekyylin HO molekyylimassa on 2 · 1,008u + 16,00 u = 18,016 u. Veden moolimassa on siten 18,016 g/mol. Kaasuseoksille voidaan myös laskea "keskimääräinen molekyylimassa". Jos seoksessa on 78 % typpeä ja 21 % happea, seoksen molekyylimassa on 28 u· 0,78 + 32 u · 0,21 eli noin 28,6 u. Kuivan ilman tarkempi molekyylimassa on
28,964 u.


title: Voivod

text: Voivod eli Voïvod on kanadalainen vuonna 1982 perustettu progressiivinen thrash metal -yhtye. Se on saanut myöhemmin vaikutteita muun muassa NWOBHM-musiikista. Alkuaikojen tyyli oli lähinnä sekoitus punkkia ja thrash metallia. Kolmannelta levyltä lähtien musiikki kuitenkin kehittyi progressiivisemmaksi, ja yhtye julkaisikin erään progressiivisen metallin merkkialbumeista, "Nothingfacen". Pitkällä urallaan Voivod kehitti omintakeisen tyylin, jonka kulmakiviä olivat Denis "Piggy" D'Amourin riitasointuiset riffit, laulaja Denis "Snake" Belangerin persoonallinen laulutapa, rumpali Michel "Away" Langevinin omituinen kansitaide ja lähes kaikki albumit kattava scifi-konsepti, jonka päähenkilönä oli ydinsodan jälkeinen kybervampyyri, Voivod. Vaikka yhtyeen alkuperäisjäsenet puhuivat äidinkielenään ranskaa, he esittivät musiikkinsa englanniksi, jota he osasivat alkuaikoina melko heikosti, ja se sai yhtyeen kuulostamaan entistäkin oudommalta.


title: Voivod

text: Voivod perustettiin vuonna 1982 Jonquièren pikkukaupungissa Quebecissä. Piggy kokosi yhtyeen. Hän oli itseoppinut kitaristi. Alkuaikoina hän jopa rakensi soittimensa ja vahvistimensa itse. Ensin Piggy pyysi paikallisessa kapakassa levyjä soittaneen Blackyn mukaan, koska kumpikin piti metallista. Yhtyeeseen liittyessään Blacky ei osannut soittaa muuta kuin levyjä, joten Piggy lainasi Blackylle basson ja opetti hänelle soittamisen perusasiat. Seuraavaksi yhtyeeseen liittyi rumpali Away, jonka kanssa Piggy oli soittanut aikaisemmin. Away keksi yhtyeen nimen ja teeman kauhu- ja scifiharrastuksensa pohjalta. Laulaja Snake löydettiin yhtyeeseen mukaan viimeisenä.


title: Voivod

text: Yhtye sai musiikillisia vaikutteita varhaisesta metallista (mm. Motörhead ja Venom), punkista (mm. Trust ja Sex Pistols) ja 1970-luvun progressiivisesta rokista (mm. Uriah Heep, Pink Floyd, Rush, Yes ja Van der Graaf Generator). Kaksi ensimmäistä levyä, "War and Pain" ja "Rrröööaaarrr", olivat punk-vaikutteisia, ehkä sen vuoksi että Piggyn lisäksi muut jäsenet eivät vielä osanneet soittaa kunnolla. Kolmas levy, "Killing Technology", merkitsi käännekohtaa, jossa progevaikutteet alkoivat orastaa, kun yhtyeen jäsenten soittotaidot olivat kypsyneet he kykenivät siirtymään vaativampien ja monimutkaisempien sävellysten pariin.


title: Voivod

text: Seuraavat levyt, "Dimension Hatröss" ja "Nothingface", olivat enenevässä määrin progressiivisia ja thrash metal jäi taakse. Snaken laulutyylikin muuttui alkuaikojen karjunnasta monisävyisemmäksi. Näitä kahta levyä pidetään fanien keskuudessa useimmiten Voivodin parhaina, koska Voivodin molemmat puolet, metalli ja proge, kulminoituvat niissä täydellisesti. Näihin aikoihin Voivod oli suuren läpimurron kynnyksellä. Nothingface-kiertueella 1989–1990 Faith No More ja Soundgarden soittivat Voivodin lämmittelybändeinä.


title: Voivod

text: "Angel Rat"-levyä lähdettiin tekemään suurin odotuksin isolle levymerkille. Tuottajaksi saatiin Kanadan menestyneimmän progeyhtyeen Rushin levyjä tuottanut Terry Brown. Levynteon aikana Brown vei alkuperäisten demonauhojen metallista sointia progressiivisen rokin suuntaan pyrkimyksenään tehdä laajempaan yleisöön vetoava albumi. Basisti Blacky, joka tuossa vaiheessa sävelsi puolet musiikista, ei ollut asiaan tyytyväinen vaan hän vaati tuottajan vaihtamista. Kun muu yhtye ei ollut siihen valmis, Blacky erosi yhtyeestä ennen albumin miksausta. "Angel Rat" epäonnistui kaupallisesti tyylinvaihdoksen ja levy-yhtiön ongelmien takia, ja odotettu suuri läpimurto jäi tekemättä.


title: Voivod

text: Blackyn poisjäännin jälkeen Voivod käytti väliaikaisia basisteja sekä kiertueilla että studiossa. 1993 yhtye julkaisi "The Outer Limits"-albumin, joka oli musiikillisesti suoraviivaisempi hard rocklevy, tosin levyllä komeilee myös 17-minuuttinen progejärkäle "Jack Luminous".


title: Voivod

text: Laulaja Snake erosi yhtyeestä Outer Limits-kiertueen jälkeen henkilökohtaisiin syihin vedoten.


title: Voivod

text: Snaken eron jälkeen jäljelle jääneet jäsenet Piggy ja Away harkitsivat Voivodin lopettamista ja jatkamista uudella nimellä. 1994 yhtyeeseen tuli uusi jäsen, laulaja-basisti Eric Forrest (E-Force). Lyhyessä ajassa äänitetyn "Negatron"-levy oli paluu yhtyeen alkuajoille ollen suoraviivaista ja aggressiivista thrashia, johon Forrestin rähisevä ja karjuva death metal-tyylinen laulu sopi hyvin. Yhtye keskittyi kauemmin "Phobos"-albumin tekoon, ja lopputulos on progressiivinen industrial-vaikutteinen thrash-levy. Lisäksi Voivod levytti uransa ainoan live-albumin tällä kokoonpanolla.


title: Voivod

text: Forrest vammautui vakavasti auto-onnettomuudessa Voivodin kiertueen aikana Saksassa vuonna 1998, mutta vakavasta selkärangan vauriosta huolimatta hän jatkoi yhtyeessä tehden mm. Euroopan kiertueen vuonna 1999. Voivod hajosi vuonna 2001, jonka jälkeen Eric Forrest perusti kuolometallia soittavan yhtyeen E-Force.


title: Voivod

text: Voivod perustettiin uudelleen kolmesta perustajajäsenestä koostuneella kokoonpanolla, kun alkuperäinen laulaja Snake palasi mikrofonin varteen. Uudeksi bassokitaristiksi tuli Metallican entinen basisti Jason Newsted. Yhtye julkaisi omaa nimeään kantavan levyn vuonna 2003. Musiikillisesti yhtye jätti Forrestin kauden death-, thrash- ja industrial-vaikutteet taakseen ja teki paluun progressiivisen hevin ja hard rockin pariin. Yhtye siis jatkoi siitä, mihin se jäi "The Outer Limits"-albumin jälkeen Snaken erotessa yhtyeestä. Tätä jatkumoa alleviivaten Voivod-albumi julkaistiin päivälleen kymmenen vuotta The Outer Limitsin jälkeen.


title: Voivod

text: Yhtyeen kitaristi Denis "Piggy" D'Amour kuoli paksusuolensyöpään 26. elokuuta 2005. Ennen kuolemaansa Piggy oli ehtinyt demota kattavasti seuraavan levyn kitararaidat kotonaan, ja hän pyysi niiden julkaisemista kuolinvuoteellaan. Niinpä yhtyeen muut jäsenet viimeistelivät kappaleet studiossa ja ne julkaistiin "Katorz"-levyllä vuonna 2006. Loput Piggyltä jälkeen jääneestä materiaalista viimeisteltiin vuonna 2009 julkaistulle "Infini"-levylle. Näillä levyillä yhtyeen musiikillinen tyyli oli aikaisempaa suoraviivaisempi, rosoisempi ja rokkaavampi levytystavasta johtuen.


title: Voivod

text: Vuonna 2008 Voivod soitti muutaman konsertin kunnianosoituksena Piggyn säveltämälle musiikille. Kiertuekokoonpanossa oli mukana alkuperäisbasisti Blacky ja kitaristina toimi Martyr-yhtyeen Dan Mongrain. Yhtye kiersi samalla kokoonpanolla myös vuonna 2009, ja Voivod soitti elokuussa 2009 Jalometalli-festivaalilla ensimmäistä kertaa Suomessa.Uransa alussa yhtyeen vakinaiset jäsenet piiloutuivat lisänimien taakse. "Dimension Hatröss"-levyn aikoihin yhtyeen jäsenet luopuivat lisänimien käytöstä, mutta ne olivat juurtuneet niin syvälle fanien piirissä että myös myöhemmin yhtyeeseen liittyneet vakijäsenet Eric Forrest ja Jason Newsted saivat lisänimet.


title: Anna Babitzin

text: Anna Babitzin (; s. 26. huhtikuuta 1960, Helsinki) on suomalainen laulaja ja show-esiintyjä. Tämä Babitzinin musiikillisen perheen nuorin sisarus tuli julkisuuteen teinitähtenä vuonna 1973. Ensimmäiset levytyksensä "Pitkätukka poikafrendi" ja "Kulta polkee fillarillain" Anna teki vuonna 1974. Hän esiintyi ja levytti 1970-luvun lopulla duona isoveljensä, Kirkan, kanssa. Suosituimmat duettolevytykset olivat "Cindy" sekä Grease-musikaalista tuttu "Sinut haluan vain". Anna on levyttänyt myös triona Kirkan ja isosiskonsa, Muskan, kanssa laulut "Aikuiset anteeksi antaa" ja "Halleluja". Hän työskentelee nykyään lastenhoitajana päiväkodissa.


title: Anna Babitzin

text: Annan isän Leon (s. 1914 Pietarissa Venäjällä -1983) perhe pakeni bolševikkien marraskuussa 1917 suorittamaa lokakuun vallankaappausta Suomeen. Annan äiti Jelizaveta eli Elisabeth (o.s. Zarubina, s. 1917-2009) syntyi Suomen myöhemmin luovuttamassa osassa Karjalaa ja oli osittain juuriltaan saksalainen Reininmaalta. Äidin isä oli ollut komendantti Venäjän laivastossa ja teki itsemurhan, kun bolševikit tulivat hakemaan häntä. Annan vanhempien suvuissa oli muitakin tsaarin armeijan upseereita. Putkimies Leo ja kotiäiti Elisabeth asuivat lastensa kanssa Helsingin Eirassa näiden ollessa pieniä ja kotikieli oli venäjä. Myöhemmin perhe muutti Helsingin Maunulaan. Babitzinien sisarussarjaan kuuluvat Annan lisäksi myös musikaaliset Aleksandr (Sammy) (1948–1973), Kirill (Kirka) (1950-2007), Marija (Muska) (s. 1952), Georgij (Ykä) (s. 1955). Lisäksi perheeseen oli jo aiemmin syntynyt Leo (1946–1948), joka hukkui kaksivuotiaana.


title: Päivi Kautto-Niemi

text: Päivi Kautto-Niemi (s. 17. marraskuuta 1952 Äänekoski) on suomalainen iskelmälaulaja.


title: Päivi Kautto-Niemi

text: Päivi Kautto-Niemen laulajanura alkoi TV2:n "Hiltuset"-ohjelmasta. Hiltuset-yhtyeen jäsenenä hän esiintyi "Laulunsekainen soittotunti" -nimisessä ohjelmassa. Hänen levytysuransa sooloartistina alkoi sanoittaja-tuottaja Vexi Salmen johdolla Finnlevyssä. Kautto-Niemen ensimmäinen levytys "Sunny" äänitettiin keväällä 1977. Varsinainen läpimurto tuli kappaleella ”Liljankukka”, joka oli diskoversio vanhasta Toivo Kärjen tangosta. Kautto-Niemen uran isoin hitti oli ”Suoraan suoneen”, joka on Juha Vainion suomeksi sanoittama versio laulaja Judy Cheeksin hitistä ”Mellow lovin”. Kautto-Niemen muita tunnettuja 1970-luvun levytyksiä ovat ”Palaa”, ”Sillä siisti”, ”Miksi jouduit sä naimisiin” sekä Syksyn sävel -kilpailussa vuonna 1979 neljänneksi sijoittunut ”Pakoon”. Päivi Kautto-Niemi julkaisi Finnlevy-kautenaan kolme albumia vuosina 1977–1979.


title: Päivi Kautto-Niemi

text: 1980-luvulla Kautto-Niemen levytystahti hiljeni. Keväällä 1984 hän teki paluun levymarkkinoille uuden "Mikä tämä leikki on" -nimisen levyn myötä. Vuonna 1985 hän oli mukana Syksyn sävelessä kappaleella ”Sadun maailma”, joka sijoittui seitsemänneksi.


title: Päivi Kautto-Niemi

text: Päivi Kautto-Niemen uudempia levytyksiä ovat muun muassa ”Kuinka sua kaipaan” (”Wild World”), ”Sä katseellasi saat” (Maggie Reillyn ”Everytime We Touch”) ja ”Tuuli alla siipien” (Bette Midlerin ”Wind Beneath My Wings”).


title: Päivi Kautto-Niemi

text: Kautto-Niemi on koulutukseltaan kasvatustieteen maisteri Jyväskylän yliopistosta.


title: XM214 5.56mm Machine Gun

text: XM214 5.56mm Machine Gun oli kuusipiippuinen sähkökäyttöinen Gatling-tyyppinen sarjatuliaseen prototyyppi 5,56 mm NATO-kaliiperille. Sen suunnitteli General Electric, mutta se ei milloinkaan päässyt sarjavalmistukseen.


title: XM214 5.56mm Machine Gun

text: Ase kehitettiin 1970-luvulla helikopterikäyttöön.


title: Happovakio

text: Happovakio ("K") kertoo kuinka suuri osa haposta protolysoituu kyseisen hapon vesiliuoksessa eli kuinka vahva happo on. Happovakion symboli on "K" ja se on protolyysireaktion tasapainovakio: HA(aq) + HO(l) HO(aq) + A(aq). Tämän reaktion tasapainovakio on


title: Happovakio

text: formula_1. Kun tämä yhtälö kerrotaan puolittain [HO]:lla, saadaan formula_2.


title: Happovakio

text: Usein on helpompi käyttää happovakion negatiivista kymmenkantaista logaritmia formula_3


title: Happovakio

text: Mitä suurempi "K" on, sitä vahvempi happo on kyseessä. Tämä johtuu siitä että osoittaja on suurempi kuin nimittäjä, eli lopputuotteiden konsentraatio on suurempi kuin lähtötuotteiden. "K":n ollessa suuri, happo siis ionisoituu voimakkaasti. Jos happovakio on < 1, sanotaan hapon olevan heikko, muulloin happo on vahva.


title: Happovakio

text: Hapon ja sen konjugaattiemäksen välillä on suhde. Kun happovakion arvo on suuri, sen vastinemäksen emäsvakio on pieni. Happovakion ja sen vastinemäksen tulo on veden ionitulo:


Happovakio


title: Happovakio

text: Happovakion kymmenkantaisella logaritmilla on myös suhde formula_5


title: Happovakio

text: Happo luovuttaa protonin sellaisen hapon konjugaattiemäkselle, jolla on korkeampi "pK" ts. happojen "pKa"-arvoja vertailemalla voidaan selvittää happo-emäs reaktion suunta eli missä sen tasapaino on. Esimerkiksi etikkahappo luovuttaa protonin OH-ionille, koska sitä vastaavan hapon, veden pK (=15,74) on suurempi kuin etikkahapon (4,76). Reaktio tapahtuu vasemmalta oikealle ja sen tasapaino on oikealla reaktiotuotteiden puolella.


title: Happovakio

text: Yhdisteen X-H happamuuteen vaikuttaa X:n elektronegatiivisuus. Esimerkiksi yhdisteiden CH, NH, HO ja HF happamuus perustuu alkuaineiden C, N, O ja F elektronegatiivisuuksiin. Kun atomin X elektronegatiivisuus kasvaa, myös X-H-sidoksen polaarisuus kasvaa, jolloin protoni irtoaa helpommin (ts. haposta tulee vahvempi). Mitä elektronegatiivisempi atomi X on (ts, mitä vahvempi happo XH), sitä heikompi on emäs :X.


title: Happovakio

text: Happovoimakkuuteen vaikuttaa myös atomin koko ja syntyvän anionin (:X-) stabiilisuus. Mitä pysyvämpi anioni, sitä voimakkaampi happo. Esim. mitä isompi anioni, sitä laajemmalle alueelle negatiivinen varaus voi jakaantua, jolloin sähköinen potentiaalienergia on pieni ja anionin muodostuminen edullista. Vetyhalidien (HF, HCl, HBr, HI) happovoimakkuudet kasvavatkin halidin koon kasvaessa.


title: Happovakio

text: X-H-sidoksen happamuuteen vaikuttaa myös atomin X hybridisaatio. Kun X:n hybridisaatio muuttuu sp → sp → sp, X-H -sidos muuttuu happamammaksi. Hybridisaation vaikutus nähdään esim. yhdistesarjassa: etaani (sp-hybridisoitunut), eteeni (sp-hybridisoitunut) ja etyyni (sp-hybridisoitunut), joita vastaavat pKa-arvot ovat 50 (sp), 44 (sp) ja 25 (sp). Kun atomin hybridisaatio muuttuu sp→sp →sp, orbitaalin s-luonne kasvaa vastaavasti 25 % → 33 % → 50%. Kasvava s-luonne vaikuttaa X-H sidokseen heikentäen sitä, koska elektronit sitoutuvat voimakkaammin X-atomin ytimeen ja heikommin protoniin.


title: Happovakio

text: Myös hapon konjugaatiemäksen resonanssi vaikuttaa happamuuteen. Esimerkiksi happihappojen happamuus kasvaa sitoutuneiden happiatomien määrän lisääntyessä, koska anionin varaus jakaantuu resonanssin ansiosta tasan kaikkien happien kesken. Mitä enemmän hapossa on happea, sitä voimakkaampi happo. Perkloorihappo HClO on erittäin vahva happo, koska sen konjugaattiemäs, perkloraatti-anioni ClO, voidaan esittää neljänä resonanssimuotona, jotka tekevät anionista erittäin stabiloidun.


title: Happovakio

text: Happamuuteen vaikuttaa myös induktiivinen efekti. Yleisesti molekyylissä oleva σ-elektroneja luovuttava ryhmä lisää emäksisyyttä ja vähentää happamuutta. Vastaavasti elektroneja puoleensavetävän ryhmä vähentää emäksisyyttä ja lisää happamuutta. Esimerkiksi halogenoidut alkoholit ja karboksyylihapot ovat huomattavasti vahvempia happoja kuin halogenoimattomat analoginsa. Esimerkiksi etikkahapon pK-arvo on 4,76, kun kloorietikkahapon, dikloorietikkahapon ja trikloorietikkahapon pK-arvot ovat 2,86, 1,48 ja 0,70. Kloorattujen etikkahappojen voimakkaasti elektronegatiivinen ja elektroneja puoleensavetävä klooriatomi stabiloi karboksylaattianionin muodostumista induktiivisen efektin vuoksi. Metyyli ja muut alkyyliryhmät ovat elektroneja luovuttavia. Siksi etikkahappo on vähemmän hapan kuin metaanihappo.


title: Hear hear

text: Hear hear () on fraasi, joka on saanut alkunsa muodosta "hear him" (kuulkaa häntä), jota käytettiin usein toistaen. Tätä käskyä käytettiin kiinnittämään huomio puhujaan ja siitä kehittyi myöhemmin puhujan sanoman hyväksymisen ele. Erityisen yleisesti sanonta on käytössä Yhdistyneen kuningaskunnan parlamentin alahuoneessa.


title: Ryhävalas

text: Ryhävalas ("Megaptera novaeangliae") on uurteisvalaiden heimoon kuuluva, oman sukunsa ainoa laji. Sitä tavataan kaikilla maailman merillä ja ne suosivat eniten matalia rannikkovesiä.


title: Ryhävalas

text: Ryhävalas tunnetaan erityisesti ruumiinkokoonsa nähden pitkistä kylkievistä, merirokoista ja poimuista kuonossa ja vatsassa sekä ennen kaikkea kauniista laulannasta.


title: Ryhävalas

text: Ryhävalas poikkeaa ulkonäöltään selvästi muista uurteisvalaista. Niiden yläpuoli on musta, sinimusta tai tummanharmaa, alapuolella on myös valkoista, niillä on siipimäiset, varsin liikkuvat, ruumiinkokoon nähden erittäin pitkät (6 metriä) kylkievät sekä pyöreämpi ja tuhdimpi ulkomuoto kuin virtaviivaisilla sukulaisillaan. Myös pyrstö on keskiosaa leveämpi ja se on notkea ja voimakas. Selkäevä on vain pieni tynkä. Painoa niille kertyy keskimäärin 25–48 tonnia ja pituus vaihtelee 12–18 metrin välillä. Kuten monilla muillakin valailla, naaras on urosta suurempi.


title: Ryhävalas

text: Ryhävalailla on ihossaan niin kutsuttuja ektoparasiiteja, eli eläimiä, jotka kiinnittyvät ihoon väliaikaisesti (kuten nahkiaiset) tai pysyvästi (merirokot). Vatsapuolella ja kuonossa niillä on myös paljon poimuja. Suuta reunustavissa kyhmyissä on herkkiä tuntokarvoja. Ryhävalaalla on kaksiosainen hengitysaukko.


title: Ryhävalas

text: Ryhävalas esiintyy kaikilla maailman valtamerillä. Nykyisin kanta on vahvin Atlantin länsiosissa. Ryhävalas viettää kesät viileämmissä vesissä korkeammilla leveysasteilla ja lisääntyy talvisin trooppisilla ja subtrooppisilla vesillä. Poikkeuksena on kanta Arabianmerellä, joka pysyy trooppisilla vesillä vuoden ympäri. Laji puuttuu Välimeren itäosista.


title: Ryhävalas

text: Ryhävalas ui noin 25 000 kilometriä vuodessa edestakaisin, 5 000 kilometriä keskimäärin lisääntymis- ja ruuanetsintäseutujensa välillä. Reitit ovat säännöllisiä, eivätkä valaat yleensä seikkaile. Aikaisempi ennätys, 6 000 kilometriä, rikkoutui, kun amerikkalaiset valtameritutkijat tekivät DNA-testin valaalle, jonka huomasivat Madagaskarilla. Valas oli lähtenyt Brasiliasta ja oli uinut 10 000 kilometrin matkan, mutta tutkijat eivät vielä tiedä syytä tälle käytökselle.


title: Ryhävalas

text: Pohjois-Atlantin itäosassa valaat vaeltavat kesäisin pitkin Norjan rannikkoa pohjoiseen ja palaavat syksyllä takaisin trooppisille alueille. Ryhävalaita harhautuu joskus myös Itämerelle. Suomen vesillä ryhävalas on tavattu varmuudella kolme kertaa. Vuonna 1978 ”Valpuri”-valas seikkaili Itämerellä yli puoli vuotta, kunnes se kuoli talvella ilmeisesti nälkään. Perämerellä tehtiin ryhävalashavainto kesällä 2006. Tämä ”Veetiksi” kutsuttu nuori yksilö löydettiin lopulta kuolleena Riianlahdelta sen törmättyä alukseen. Toukokuussa 2018 nähtiin ”Lotaksi” nimetty ryhävalas Merenkurkussa ja Rauman edustalla.


title: Ryhävalas

text: Ryhävalaat ovat kuuluja pitkistä, jopa 8 000 kilometriä käsittävistä ruoka- ja lisääntymisvaelluksistaan. Trooppisilla ja lämpimillä lisääntymisalueilla urokset ottavat toisistaan mittaa monella eri tavalla: laulamalla, uhkailueleillä, pelotteluäänillä, pienimuotoisilla takaa-ajoilla ja jopa läiskimällä evillä ja pyrstöillä toisiaan. Ne saattavat myös jopa puskea ja töniä kuonoillaan ja ponnahtaa ilmaan hypätäkseen sieltä toisen uroksen päälle. Kiihkeän, parikin kuukautta kestävän lisääntymisvaiheen aikana valaat eivät ruokaile. Ne ovatkin tätä ennen varastoineet rasvaa elimistöihinsä, tosin niillä on erittäin paksu ihonalainen rasvakerros jo omasta takaa.


title: Ryhävalas

text: Emo imettää 4–5 metristä poikastaan vähintään puolen vuoden ajan. Naaras saattaa olla yhtä aikaa tiineenä ja nuoren poikasen emo. Ryhävalaat eivät ole yksiavioisia, eli parittelukumppanit vaihtelevat.


title: Ryhävalas

text: Ryhävalaat tekevät pitkiä ruokavaelluksia kylmävetisille alueille etelään. Pintavedestä ne pyytävät pääasiassa krillejä tai kalaparvia mutta myös pieneläinplanktonia. Kuten muutkin uurteisvalaat, ryhävalas ui kita avoinna pieneläinparven läpi, sulkee sitten suunsa ja painaa kielensä vasten kitalakea siivilöiden veden pois pitkien hetuloidensa läpi, seuloen samalla ravinnon talteen. Se laajentaa muidenkin uurteisvalaiden tapaan kitaansa kurkun uurteiden avulla. Ryhävalaat voivat kalastaa myös ilmakuplaverkon avulla saalista; tällöin ne uivat parven alapuolelle ja puhaltavat ilmaa ulos. Tämä hätäännyttää kalat ja näin kuplaverkon keskelle kerääntyy runsaammin ravintoeläimiä, jotka valas sitten pintaan noustessaan hotkaisee suuhunsa.


title: Ryhävalas

text: Ihminen on huomattavasti vaikuttanut kaikkien ryhävalaskantojen pienenemiseen. On arvioitu, että valaanpyynti hävitti jopa 90 prosenttia ryhävalaskannasta. Vielä 1800-luvulla maailman merissä eli 100 000 ryhävalasta, mutta pian tämän jälkeen ne pyydystettiin lähes sukupuuttoon. Pelkästään vuosien 1905 ja 1965 välillä tapettiin noin 168 000 ryhävalasta. Jo 1960-luvun alussa kokonaismäärä oli pienentynyt alle 10 000 yksilöön. Laji rauhoitettiin vuonna 1966. Kannat ovat siitä pitäen kasvaneet 4–9 prosentin vuosivauhtia nykyiseen noin 25 000 yksilöön. Ihmisen lisääntynyt toiminta rannikkovesillä sekä monen kilometrin mittaiset kalaverkot aiheuttavat ryhävalaille merkittävää haittaa. Lisäksi merien äänisaasteen lisääntyminen häiritsee valaiden keskinäistä yhteydenpitoa ja suunnistamista, mikä on niille erittäin vakava uhka.


title: Ryhävalas

text: Ryhävalaista vain urokset laulavat ja nekin vain lisääntymisaikaan. Tällöin yhtämittaista laulantaa saattaa kestää jopa vuorokauden ajan, mutta yleensä yksittäinen laulu kestää 5–40 minuuttia. Aikoinaan merenkävijät luulivat tätä merenneidon tai aaveen lauluksi.


title: Ryhävalas

text: Laulut koostuvat sävelkorkeudeltaan vaihtelevista ulinoista, viserryksistä, murahduksista ja voihkaisuista. Koska laulut ovat monimutkaisia, niiden arvellaan vahvasti sisältävän runsaasti muutakin informaatiota kuin vain lisääntymiseen liittyviä viestejä. On jopa esitetty, että niissä olisi mukana aikaisempien sukupolvien historiaa, jota siirretään nuorille yksilöille.


title: Ryhävalas

text: Toisaalta sekä urokset, naaraat että poikaset ääntelevät esimerkiksi varoitustarkoituksessa, ilmaistakseen läsnäolonsa toisille valaille ja kutsuakseen toisiaan koolle.


title: Ryhävalas

text: Ryhävalaiden laulua on äänitetty runsaasti CD-äänilevyille ja Norjassa laulantaa esitetään jopa radioasemilla.


title: Ryhävalas

text: Elokuva rakentuu pitkälti ryhävalaiden ympärille; valaslaji on hävinnyt ja sitä etsimään tulee voimakas ja vihamielinen muukalaislaji.


title: Vanha kauppahalli

text: Vanha kauppahalli on vuonna 1889 avattu helsinkiläinen kauppahalli, joka sijaitsee Etelärannassa lähellä Kauppatoria. Se on kaupungin kauppahalleista vanhin. Rakennuksen on suunnitellut Gustaf Nyström.


title: Vanha kauppahalli

text: Nykyään halli on myös suosittu matkailunähtävyys.


title: Vanha kauppahalli

text: Hallissa on yhteensä noin 25 eri kauppiasta ja kahvilaa, joiden tuotevalikoima koostuu enimmäkseen elintarvikkeista. Niiden joukossa on yksi Suomen pienimmistä Alkon myymälöistä.


title: Vanha kauppahalli

text: Hallin talotekniikkaa remontoitiin vuoisna 2012-2014, jolloin halli oli puolitoista vuotta suljettuna.


title: Viides kolonna

text: Viides kolonna on sanonta, jolla tarkoitetaan salaista ryhmää, joka toimii valtiota tai organisaatiota vastaan sen sisäpuolelta, yleensä jonkin ulkoisen vihollisen hyväksi. Nimitystä voidaan käyttää jonkin vähemmistön – esimerkiksi tietyn aatteen tai uskonnon kannattajien tai etnisen ryhmän – leimaamiseen epäluotettaviksi kansalaisiksi.


title: Viides kolonna

text: Sanonta on peräisin fasistikenraali Emilio Molan vuonna 1936 Espanjan sisällissodan aikana pitämästä radiopuheesta. Kansallismielisten puolella taistellut kenraali Mola marssi tuolloin neljän kolonnallisen kanssa kohti Madridia ja kutsui kaupungin sisäpuolella toimivia kannattajiaan viidenneksi kolonnakseen. Käsite yleistyi vuonna 1938 julkaistusta Ernest Hemingwayn näytelmästä ”Viides kolonna”.


title: Viides kolonna

text: Myöhemmin käsite on vakiintunut tarkoittamaan yleensä ottaen ryhmän sisällä toimivia pettureita, jotka sopivassa tilaisuudessa liittyvät viholliseen.


title: AFI

text: AFI ("Asking For It", "Anthems For Insubordinates", vuodesta 1997 "A Fire Inside") on yhdysvaltalainen rock-yhtye, jonka varhaiset EP:t ja albumit olivat tyyliltään hardcore-punkia. Jade Pugetin liityminen bändiin ja vuoden 1997 albumi Black Sails in the Sunset merkitsivät muutosta yhtyeen musiikille ja myöhemmät albumit toivat bändin ilmaisuun elementtejä muun muassa elektronisesta musiikista, glam-rockista ja alternative-rockista. Yhtye nosti mainettaan energisenä punk-yhtyeenä ensin paikallisesti, mutta muuntautumiskykyinen ja aina musiikillisesti uudistuva AFI onnistui lyömään itsensä läpi ympäri maailman, josta suurin kiitos vuoden 2003 menestysalbumille Sing The Sorrow, joka pelkästään kotimaassaan on myynyt liki 2 miljoonaa kappaletta.


title: AFI

text: AFI perustettiin vuoden 1991 kesäkuussa Kaliforniassa, Ukiahissa yhtyeen jäsenien ollessa vielä lukiossa. Davey Havok (oikealta nimeltään David Passaro, myöhemmin Marchand) ja Vic Chalker halusivat palavasti perustaa rock-bändin, vaikka kummallakaan ei ollut minkäänlaista ymmärrystä musiikki-instrumenteista. Bändin nimeämisen jälkeen Davey ja Vic pyysivät mukaan ystävänsä Mark Stopholesen ja Adam Carsonin, joka oli maininnut hankkineensa rumpusetin. Adamista tuli näin ollen yhtyeen rumpali, Davey varasi laulajan pestin, Vic ja Mark arpoivat instrumenttinsa.


title: AFI

text: Pian yhtyeen perustamisen jälkeen Vic Chalker erosi yhtyeestä ja paikkaajaksi löytyi Geoff Kresge. AFI julkaisi ensimmäisen tuotoksensa, "Dork" -EP:n varhain vuonna 1993 Loose Change -yhtyeen kanssa, jossa kitaristina toimi AFI:n tuleva jäsen Jade Puget. EP:n julkaisun ja pienimuotoisen, paikallisen keikkailun jälkeen AFI hajosi ja jäsenet lähtivät opiskelemaan, Kresge muutti New Yorkiin soittamaan street-punk-yhtyeessä Blanks 77. Puolen vuoden päästä hajoamisesta Davey, Adam, Geoff ja Mark päättivät kuitenkin koota rivistönsä AFI:n muodossa vielä kerran, huomatakseen bändin omaavan potentiaalia johonkin suurempaan 200 ihmisen edessä soitetun Kalifornian Phoenix Theaterin keikalla. Paikalle kerääntyneen ennätysyleisön ja ylitsevuotavan positiivisen palautteen jälkeen jäsenet päättivät jättää opiskelunsa siihen paikkaan ja jatkavansa AFI:ssa täysipäiväisesti.


title: AFI

text: Vuosien 1993 ja 1995 välissä yhtye tehtaili Key Lime Pie- ja Wingnut-levy-yhtiöiden kautta useita EP- ja split-julkaisuja. Näitä olivat Behind The Times (1993), Eddie Picnic’s All Wet (1994), This Is Berkeley, Not West Bay (yhdess Black Fork, Dead and Gone ja Screw 32 -yhtyeiden kanssa, 1994), AFI/Heckle (1995), Bombing the Bay (1995), ja Fly In the Ointment (1995).


title: AFI

text: Debyyttialbumi Answer That and Stay Fashionable julkaistiin 11.8.1995 Wingnut Recordsin kautta. Tuottajana toimi muun muassa Rancid-yhtyeen laulaja/kitaristi Tim Armstrong. Albumi sisälsi aikaisempien julkaisujen tapaan reipastempoista, poikamaista punk-rockia, jonka sanoitukset käsittelivät niin aamuäreyttä, lukiofutareiden tyhmyyttä kuin aamiaismurojen valinnan vaikeutta. Samana vuonna bändi kiinnitettiin Offspring-yhtyeen nokkamies Dexter Hollandin pyörittämälle Nitro Recordsille, jonka kautta albumi julkaistiin uudelleen. Yhtye alkoi käyttää termiä ”"East Bay Hardcore"” musiikkinsa kuvailemiseen.


title: AFI

text: 18.6.1996 julkaistiin kakkosalbumi Very Proud Of Ya, joka jatkoi pitkälti samalla linjalla debyytin kanssa. Albumin ensimmäisestä kappaleesta ""He Who Laughs Last"" tehtiin yhtyeen ensimmäinen musiikkivideo. Albumin tiimoilta kierrettiin Yhdysvaltoja taajaan ja laajalti, jonka jälkeen basisti Geoff Kresge päätti erota yhtyeestä ottaakseen vastaan pestin kaveribändi Tiger Armyn basistina. Kresgen korvaajaksi yhtye sai lainaan tuolloin punk-bändi The Forcessa vaikuttaneen Hunter Burganin, joka hoiti loput keikat ja myös äänitti basso-osuudet seuraavalle albumille, 11.11.1997 julkaistuun raskasta ja huomattavasti vihaisempaa kappalemateriaalia sisältäneeseen Shut Your Mouth and Open Your Eyesiin. Myös tuleva kitaristi Jade Puget oli albumin teossa mukana laulamassa taustoja, joka tekee levystä ensimmäisen nykykokoonpanon sisältäneen AFI-albumin.


title: AFI

text: 29.9.1998 julkaistun A Fire Inside EP:n (joka sisälsi kahden oman biisin, ""3 1/2"" ja ""Over Exposuren"" lisäksi cover-vetoina The Curen ""Hanging Gardenin"" ja Misfitsin ""Demonomanian"") jälkeen Mark Stopholese irtaantui yhtyeesä menetettyään kiinnostuksensa bänditoimintaan. Paikkaajaksi saatiin Influence 13-yhtyeen ja Davey Havokin läheinen ystävä Jade Puget. Hunter Burgan pyydettiin täysipäiväiseksi basistiksi bändiin, johon hän myös suostui. 18.5.1999 julkaistiin neljäs albumi Black Sails in the Sunset, joka merkitsi suurta muutosta AFI:n musiikilliselle ja lyyriselle ilmaisulle. Musiikillinen selkäranka taipui vielä vahvasti punkin nimissä, mutta ison jalansijan otti myös alternative-rock ja hidastempoiset kappaleet, joita yhtyeen katalogissa ei pahemmin aiemmin oltu tavattu. Laulaja Havok otti sanoituksissaan synkän, runollisen, vahvasti gotiikkaan nojaavan ilmaisun. Yhtye sai jälleen isomman otteen maksavasta yleisöstä. Bändistä alettiin käyttää genrenimitystä "Goth-punk", josta jäsenet tosin eivät ole koskaan tunnistaneet tekemäänsä musiikkia.


title: AFI

text: 5.10.1999 julkaistiin All Hallow’s EP, joka sisälsi kappaleiden "Fall Children", "The Boy Who Destroyed the World" ja single "Totalimmortalin" lisäksi Misfits-coverin "Halloween".Viides studioalbumi, 19.9.2000 julkaistu The Art Of Drowning otti jälleen askeleen eteenpäin alternativen suuntaan, eritoten kappaleiden "6 To 8, Ever and a Day" ja "Morningstar" myötä. Albumi oli myös ensimmäinen, joka pinnisti Yhdysvaltojen viralliselle albumilistalle sijalle 174 ja myi yli 100 000 kappaletta kotimaassaan. AFIn olivat nyt noteeranneet myös valtavirran levymerkit, mikä aiheutti kiivaan kamppailun, että yhtye siirtyisi pieneltä levymerkiltä suurempaan. Voiton vei DreamWorks Records, jonka tallissa julkaistiin yhtyeen suurmenestys, vuoden 2003 Sing The Sorrow. Levy myi nopeasti enemmän kuin yksikään aikaisempi AFI-albumi ja voitti 2003 MTV Music Video Awardseissa parhaan videon palkinnon videolla "Girl’s Not Grey".


title: AFI

text: 6.6.2006 merkitsi julkaisupäivää STS:n jatkolle, albumille Decemberunderground. Albumi debytoi Yhdysvaltojen virallisen albumilistan sijalla 1 ja on sittemmin myynyt kultalevyyn oikeuttavan määrän, yli 500 000 kappaletta. Albumia julkaistiin kaksi singlehittiä, "Miss Murder" ja" Love Like Winter". AFI oli uransa huipulla ja haluttu esiintyjä ympäri maailman. 2006 joulukuussa julkaistiin live-DVD ja CD I Heard A Voice: Live From Long Beach.


title: AFI

text: 29.9.2009 julkaistiin DreamWorks Recordsille viimeiseksi jäänyt AFI-levytys, Crash Love, joka ei nauttinut myynnillisesti niin suurta menestystä kuin kaksi edeltäjäänsä. Albumi otti myös suuntia sisällössään, jotka eivät enää miellyttäneet vanhaa yleisöä. Muun muassa Havokin päätös olla harrastamatta huutolaulua levyn kappaleissa oli monien mielestä virhe ja vei suuren osan yhtyeen totutusta, raivokkaasta ilmaisusta. Myös tiedostettu halu tehdä puhdas, siisti pop-rock-levy jätti monet kylmäksi. Laulaja Havok onkin myöhemmin todennut, että monelta yhtyeen musiikkia ennen seuranneelta Crash Love meni täysin ohi. Albumilta julkaistiin kaksi singleä, ”"Medicate"” ja ”"Beautiful Thieves"”.


title: AFI

text: Yhtyeen tähänastisen uran pisin tauko, joka kesti kaksi vuotta, antoi jäsenille aikaa toteuttaa muita intressejään, noteeratuimpina Havokin ja Pugetin elektronisen tanssimusiikkiduo Blaqk Audion kakkosalbumin julkaisu ja Havokin esiintyminen Billie Joe Armstrongin luotsaamassa, Green Dayn ”American Idiot”-albumiin perustuvassa Broadway-näytelmässä St. Jimmyn roolissa. Havok sai myös sivuosan näyteltäväkseen poliittisessa draamakomediassa ”Knife Fight” ja julkaisi ensimmäisen romaaninsa, ""Pop Kids"". Adam Carson soitti hetken rumpuja Reckless Kind rock-bändissä ja Hunter Burgan työskenteli sessiomuusikkona ystäviensä musiikkiprojekteissa (muun muassa kanadalainen rock-duo Tegan & Sara ja Alkaline Trio-nokkamies Matt Skiban sivuprojektissa) ja julkaisi 2013 kesäkuussa Las Gatas Beach Club-albumin iTunesissa.


title: AFI

text: 22.10.2013 yhtye julkaisi odotetun albuminsa Burialsin uudella levymerkillä Republic Records. Levyn julkaisua edelsi yhtyeen internet-sivuilla julkaistu usean, lyhyen videoklipin sarja, joka kuvasi albumin tematiikkaa symbolismin keinoin. Videot kulminoituivat esiintymisvideoon kappaleesta ""I Hope You Suffer"". Albumi oli yleisön ja kriitikoiden osalta kiitelty paluu synkkään, raivokkaaseen kappalemateriaaliin, kuitenkaan tinkimättä yhtyeelle ominaisesta uudistumisen halusta. Havok kertoi kokeneensa viimeisen albumin julkaisun jälkeen rankkoja aikoja ihmissuhteisiin liittyen, jonka myötä sanoituksista tuli tähänastisesti paljastavinta ja suorasanaisinta, mitä Havokin kirjoituskynästä on koskaan irronnut. Albumilta on julkaistu yksi single, ”"17 Crimes"”, joka saa jatkoa kappaleesta ”"A Deep Slow Panic"”.


title: Ranskan Indokiina

text: Ranskan Indokiina oli Ranskan siirtomaa vuosina 1887–1953. Sen alue käsitti nykyisten Vietnamin, Laosin ja Kambodžan valtioiden alueet. Siirtomaan pääkaupunkina toimi ensin Saigon vuosina 1887–1901, minkä jälkeen pääkaupunki siirrettiin Hanoihin.


title: Ranskan Indokiina

text: Alue joutui Japanin haltuun toisessa maailmansodassa. Sodan jälkeen Ranska ei enää saanut aluetta takaisin hallintaansa yrityksestä huolimatta (Indokiinan sota). Geneven konferenssissa vuonna 1954 Ranska joutui viimein luopumaan alueesta, jolloin Vietnam, Laos ja Kambodža itsenäistyivät.


title: Lufthansa

text: Deutsche Lufthansa AG (yleiskielessä pelkkä Lufthansa) on saksalainen, maailman suurimpiin kuuluva lentoyhtiö. Yhtiön pääkonttori on Kölnissä ja päälentokenttä Frankfurtin lentoasema. Tärkeitä solmukohtia yhtiölle ovat myös Münchenin lentoasema ja Düsseldorfin lentoasema. Yhtiön ostettua Swiss-lentoyhtiön myös Zürichin lentoasemasta on tullut yhtiön liikenteen solmukohta.


title: Lufthansa

text: Lufthansa-yhtiöllä on käytössään yli 250 lentokonetta ja Lufthansa-konsenilla yli 700. Lufthansalla ja sen tytäryhtiöillä lensi vuonna 2008 yli 70,5 miljoonaa matkustajaa, ja konsernin palveluksessa oli yli 108 000 henkilöä.


title: Lufthansa

text: Lufthansa on Star Alliancen perustajajäsen.


title: Lufthansa

text: Yhtiö uusii koneidensa värityksen vuoden 2018 aikana. Ensimmäinen uuteen väritykseen maalattu kone oli Boeing 747.


title: Lufthansa

text: Ensimmäinen Lufthansa-nimeä käyttänyt lentoyhtiö perustettiin vuonna 1926 nimellä "Deutsche Luft Hansa Aktiengesellschaft", kun saksalaiset "Deutsche Aero Lloyd" (DAL) ja "Junkers Luftverkehr" yhdistyivät. Yhtiön nimessä olleet sanat Luft ja Hansa alettiin kirjoittaa yhteen vuonna 1933. Ennen toista maailmansotaa yhtiö avasi reittejä mm. Kaukoitään ja Amerikkaan käyttäen Dornierin, Junkersin, Heinkelin, Focke-Wulfin ja muiden saksalaisten lentokonetehtaiden koneita. Pääkenttänään Lufthansa käytti senaikaisen Euroopan suurinta lentoasemaa, Berliinin Tempelhofin lentoasemaa. Lufthansan toiminta lakkautettiin vuonna 1945 Saksan antautumisen jälkeen.


title: Lufthansa

text: Uusi Lufthansa-yhtiö perustettiin 6. tammikuuta 1953 nimellä "Aktiengesellschaft für Luftverkehrsbedarf" (LUFTAG). Nimi muutettiin muotoon "Deutsche Lufthansa Aktiengesellschaft" 6. elokuuta 1954. Juridisesti kysymyksessä ei ole entisen Lufthansa-yhtiön seuraaja. Uusi Lufthansa aloitti Saksan sisäisen liikenteen 1. huhtikuuta 1955. Kansainvälinen liikenne aloitettiin 15. toukokuuta 1955 Euroopan sisäisillä lennoilla ja 8. kesäkuuta New Yorkiin.


title: Lufthansa

text: Itä-Saksa perusti myös oman Lufthansa-nimisen lentoyhtiön, mikä johti erimielisyyksiin Itä- ja Länsi-Saksan välillä. Itä-Saksa antoi sen takia lentoyhtiölleen uudeksi nimeksi Interflug. Tämä yhtiö toimi aina vuoteen 1991 asti. Berliinin jaon aikana Länsi-Saksan Lufthansa ei saanut lainkaan lentää Berliiniin.


title: Lufthansa

text: Vuonna 1958 Lufthansa tilasi neljä Boeing 707 -konetta, joilla se aloitti liikenteen Frankfurtin ja New Yorkin välillä maaliskuussa 1960. Myöhemmin yhtiö hankki käyttöönsä myös Boeing 720 -koneita. Helmikuussa 1961 Kaukoidän verkostoon lisättiin reitit Thaimaan Bangkokista Hongkongiin ja Tokioon. Liikenne Lagosiin Nigeriassa ja Johannesburgiin Etelä-Afrikassa aloitettiin vuonna 1962.


title: Lufthansa

text: Lufthansa sai vuonna 1964 käyttöönsä Boeing 727 -koneen, jolla se pystyi aloittamaan suoran yhteyden Frankfurtin ja Tokion välillä. Helmikuussa 1965 yhtiö tilasi 21 Boeing 737 -konetta, jotka saatiin liikenteeseen vuonna 1968. Lufthansan ensimmäinen laajarunkokone, Boeing 747, lensi ensimmäisen lentonsa 26. huhtikuuta 1970. Vuonna 1971 yhtiö aloitti liikenteen Etelä-Amerikkaan. Lokakuussa 1977 kaapattiin Lufthansan lento 181. Vuonna 1979 Lufthansa ja Swissair esittelivät asiakkaille uuden Airbus A310 -koneen, jota Lufthansa tilasi käyttöönsä 25 kappaletta.


title: Lufthansa

text: 1980- ja 1990-lukujen taitteessa Lufthansa aloitti laivastonsa modernisoinnin. Vuonna 1985 yhtiö tilasi 15 Airbus A320:aa, seitsemän Airbus A300-600 -konetta ja kymmenen Boeing 737-300 -konetta. Kaikki koneet saatiin käyttöön vuosien 1987 ja 1992 välissä. Lufthansa tilasi myöhemmin myös Airbus A321-, Airbus A340- ja Boeing 747-400 -koneita.


title: Lufthansa

text: 28. lokakuuta 1990, 25 päivää Saksan yhdistymisen jälkeen, Berliini palautettiin Lufthansan reittiverkostoon. 18. toukokuuta 1997 Lufthansa, Air Canada, SAS, Thai Airways ja United Airlines perustivat maailman ensimmäisen lentoyhtiöallianssin, Star Alliancen. Kesäkuussa 2003 Lufthansa avasi terminaali 2:n Münchenin lentoasemalla, jolloin siitä tuli yhtiön toinen pääkenttä. Uusi terminaali oli Euroopan ensimmäisiä lentoyhtiön omistuksessa olevia terminaaleja.


title: Lufthansa

text: Vuonna 2005 Lufthansa hankki omistukseensa Sveitsin suurimman lentoyhtiön, Swiss International Air Linesin eli Swissin. Vuonna 2009 Lufthansa osti lisäksi itävaltalaisen Austrian Airlinesin sekä belgialaisen Brussels Airlinesin.


title: Lufthansa

text: Lufthansa toi vuonna 2014 laajarunkokoneisiinsa premium economy -luokan, jossa oli tuuman leveämmät istuimet kuin turistiluokassa ja 38 tuuman istuinväli. Uusi luokka oli lentoyhtiön ensimmäinen uusi palvelukonsepti 35 vuoteen.


title: Lufthansa

text:
Lufthansan omistajia ovat tällä hetkellä yksityiset investoijat (88,52 %), MGL Gesellschaft für Luftverkehrswerte (10,05 %), Deutsche Postbank (1,03 %) ja Deutsche Bank (0,4 %).
Vuoden 2016 lopussa laivaston keski-ikä oli 11,3 vuotta.


title: Lufthansa

text: Lufthansa on myös ilmoittanut kiinnostuksensa Boeing 787:ää, Airbus A350:tä sekä Boeing 747-8:n matkustaja- ja rahtiversioita kohtaan. Onkin mahdollista, että Lufthansa korvaa 30 koneen 747-400-laivastonsa uusilla 747-8-sarjan koneilla, jotka mm. kuluttavat vähemmän polttoainetta.


title: Eläinten osista

text: Eläinten osista ( ; ) on Aristoteleen kirjoittama eläinopillinen teos. Se käsittää neljä kirjaa. Teos selvittää, kuinka kukin laji kehittyy sellaiseksi kuin se on, sekä kehityksen syyt. Aristoteles katsoi kunkin lajin kehittyvän lajin ajatuksesta kohti sen perimmäistä tarkoitusta. Tämä kehitys ilmenee eläimen muotoutumisena.


title: Eläinten osista

text: Titzen ("de Arist. Opp.Serie", s. 55–58) mukaan teoksen ensimmäinen kirja muodostaa johdannon kaikille sen jälkeen tuleville eläinopillisille teoksille. Teosta "Eläinten syntymisestä" voidaan pitää teoksen jatkona.


title: Eläinten syntymisestä

text: Eläinten syntymisestä (; ) on Aristoteleen kirjoittama eläinopillinen teos. Se sisältää viisi kirjaa. Teos käsittelee eläinten syntymistä ja kehittymistä, sekä siihen liittyviä elimiä. Viides kirja ei kuitenkaan ole alun perin kuulunut samaan teokseen. Se käsittelee muutoksia, joista ruumiin eri osat kärsivät.


title: Kosmologinen vakio

text: Kosmologinen vakio (merkitään yleensä suurella lambdalla Λ) esiintyy Albert Einsteinin yleisessä suhteellisuusteoriassa. Vakion yksikkö on 1/sekunti, ja se on verrannollinen tyhjiön energiatiheyteen ρ:


title: Kosmologinen vakio

text: missä


title: Kosmologinen vakio

text: Kosmologinen vakio voi olla joko positiivinen, negatiivinen tai nolla. Koska kosmologinen vakio toimii eräänlaisena "antipainovoimana", positiivinen kosmologinen vakio aiheuttaa avaruuden laajenemisen kiihtyvällä nopeudella (katso pimeä energia). Einstein lisäsi vakion yhtälöihinsä, koska oli tyytymätön siihen, että ne eivät sallineet vakaata maailmankaikkeutta. Jos universumin ainetiheys olisi riittävän suuri (kuten se näytti olevan), painovoima aiheuttaisi maailmankaikkeuden romahtamisen kasaan, minkä tasapainottamiseksi kosmologinen vakio otettiin kuvaan mukaan.


title: Kosmologinen vakio

text: Pian Einsteinin jälkeen kävi kuitenkin ilmi muun muassa Edwin Hubblen havainnoista, että maailmankaikkeus laajenee. Einstein hylkäsi kosmologisen vakion ja kutsui sitä "elämänsä suurimmaksi munaukseksi". Ironisesti hän oli kuitenkin kaukaa viisas, sillä 1990-luvulla tehdyt supernovahavainnot osoittivat maailmankaikkeuden laajenevan kiihtyvällä nopeudella. Tämä voidaan selittää olettamalla kosmologinen vakio hyvin pieneksi, mutta kuitenkin nollasta poikkeavaksi. Kiihtyvästi laajeneva maailmankaikkeus voidaan selittää myös esimerkiksi kvintessenssillä, mutta kosmologinen vakio on "taloudellisin" ja siksi parhaana pidetty selitys.


title: Kosmologinen vakio

text: Nykyfysiikan suurimpia ongelmia on se, että useimmat kvanttikenttäteoriat antavat kosmologiselle vakiolle valtavan suuren arvon. Ei tiedetä, kuinka havaintojen mukainen pienen pieni kosmologinen vakio saadaan johdettua hiukkasfysiikasta. Jotkut fyysikot, esimerkiksi Steven Weinberg, uskovat, että tyhjiöenergian arvo voidaan selittää vain antrooppisella periaatteella.


title: Bhinneka Tunggal Ika

text: Bhinneka tunggal ika on Indonesian valtion tunnuslause. Se on vanhaa jaavan kieltä ja se käännetään usein vapaasti "erilaisuudessaan yhtenäinen". Tunnuslause tulee eräästä Mpu Prapañcan noin 1300-luvulla kirjoittamasta runosta.


title: Ihmisen lihaksisto

text: Ihmisen lihaksisto koostuu yli 600 lihaksesta. Lihasten osuus koko kehon painosta on miehillä keskimäärin 40 % ja naisilla 35 %. Ihminen käyttää luurankolihaksistoaan ennen kaikkea liikkumiseen, mutta myös sileät lihakset sekä sydänlihas ovat tärkeä osa joidenkin elinjärjestelmien toimintaa. Lihaksen käyttötarkoitus vaikuttaa siihen, koostuuko se nopeista vai hitaista lihassoluista.


title: Matt Damon

text: Matthew Paige ”Matt” Damon (s. 8. lokakuuta 1970 Cambridge, Massachusetts, Yhdysvallat) on yhdysvaltalainen näyttelijä ja Oscar-palkittu elokuvakäsikirjoittaja. Hänet tunnetaan muun muassa CIA-agentti Jason Bournen roolistaan elokuvissa "Medusan verkko" (2002), "Medusan isku" (2004), "Medusan sinetti" (2007) ja "Jason Bourne" (2016) sekä menestyselokuvista "Pelastakaa sotamies Ryan" (1998), "Ocean’s Eleven – korkeat panokset" (2001), "The Departed" (2006) ja "Will Hunting" (1997), josta hänet palkittiin yhdessä Ben Affleckin kanssa parhaan alkuperäisen käsikirjoituksen Oscarilla.


title: Matt Damon

text: Matt Damon syntyi Cambridgen kaupungissa Massachusettsissa. Hänellä on englantilais-skotlantilais-suomalais-ruotsalais-walesilaiset sukujuuret. Hänen äitinsä isällä, alkuperäiseltä sukunimeltään Pajari, on juuret Suomessa. Damonin isä Kent Damon oli pankkiiri ja kiinteistönvälittäjä, hänen äitinsä Nancy Carlsson-Paige taas varhaiskasvatuksen professori. Damonilla on myös vanhempi veli.


title: Matt Damon

text: Damon aloitti näyttelemisen jo koulussa. Hänen koulunsa teatteriryhmä voitti kilpailuja useilla näytelmäfestivaaleilla. Damonin ensimmäinen elokuva oli romanttinen komedia "Mystic Pizza" (1988). Hän pääsi opiskelemaan Harvardin yliopistoon, mutta jätti koulun kesken kuvauksia varten ja muutti Los Angelesiin tavoittelemaan näyttelijän uraa.


title: Matt Damon

text: Damon näytteli pienissä rooleissa, kunnes sai ison osan elokuvassa "Geronimo" (1993), jossa näyttelivät myös Gene Hackman ja Jason Patric. Hän sai kiitosta heroiiniriippuvaisen sotilaan roolista elokuvassa "Tulikokeessa" (1996). Ystävänsä Ben Affleckin kanssa Damon käsikirjoitti elokuvan "Will Hunting" (1997), joka kertoo kasvutarinan matemaattiseksi neroksi osoittautuvasta nuoresta kapinallisesta. Damonin rinnalla pääosissa esiintyivät Robin Williams ja Damonin tuolloinen seurustelukumppani Minnie Driver. Damon ja Affleck saivat elokuvasta parhaan alkuperäisen käsikirjoituksen Oscarin.


title: Matt Damon

text: Damon on usein luokiteltu tyypilliseksi ”kauniiksi pojaksi”, vaikka hän on tehnyt monipuolisia roolisuorituksia. Niihin kuuluvat esimerkiksi homoseksuaalinen sosiopaatti Tom Ripley elokuvassa "Lahjakas herra Ripley" (1999), kunniallinen sotilas elokuvassa "Pelastakaa sotamies Ryan" (1998) ja langennut enkeli elokuvassa "Dogma" (1999), jossa hänen vastanäyttelijänään oli jälleen Ben Affleck. Myös elokuvat "Medusan verkko" (2002) sekä "Ocean’s Eleven – korkeat panokset" (2001), "Ocean’s Twelve" (2004), "The Departed" (2006) sekä "The Good Shepherd" (2006) ovat olleet menestyksiä.


title: Matt Damon

text: Damon on myös tehnyt vierailevia rooleja televisiosarjoissa, kuten "Will & Grace" ja "30 Rock".


title: Matt Damon

text: Vuonna 2015 Damon näytteli astronauttia elokuvassa "Yksin Marsissa", josta hänet palkittiin parhaan miespääosan Golden Globella.


title: Matt Damon

text: Damon meni 9. joulukuuta 2005 naimisiin Luciana Barroson kanssa New Yorkissa. Pariskunnalla on kolme yhteistä lasta, tyttäret Isabella (s. 11. kesäkuuta 2006), Zia (s. 20. elokuuta 2008) ja Stella (s. 20. lokakuuta 2010). Barrosolla on myös yksi lapsi entisestä liitostaan.


title: Suopuhe

text: Suopuhe on ilmainen, LGPL-lisenssin alla julkaistu suomenkielinen äänitietokanta Festival-puhesyntetisaattoriin. Festival on ilmainen puhesyntetisaattori, joka käyttää ulkopuolisia äänitietokantoja.


title: Suopuhe

text: Suopuheen äänet perustuvat difonikonkatenaatioon, jossa aikaisemmin nauhoitettuja äännepareja mallinnetaan matkapuhelimissa käytetyn lineaarisen ennustamisen (LPC) avulla. Suopuheen ohella kehitettiin lisäksi erillinen Perlillä toimiva tekstinlavennusmoduuli, joka korvaa tekstissä esiintyvät numerot, lyhenteet ja muut ongelmatapaukset niiden lukukelpoisilla vastikkeilla, jotta syntetisaattori osaisi lukea ne oikein.


title: Suopuhe

text: Suopuhe sisältää mies- ja naisäänen. .


title: Suopuhe

text: Suopuhe on toteutettu TEKESin rahoittaman "Finnish Speech Technology: A Multidisciplinary Project" -hankkeen sisällä. Projekti päättyi huhtikuun 2003 lopussa.


title: Showbiz

text: Showbiz on Musen esikoisalbumi, joka julkaistiin 7. syyskuuta 1999. Albumin tuotti John Leckie. Kappaleet "Uno", "Cave", "Muscle Museum", "Sunburn" ja "Unintended" julkaistiin singleinä. Albumi on myynyt Isossa-Britanniassa platinaa julkaisunsa jälkeen.


title: Sininen enkeli (drinkki)

text: Sininen enkeli on makea drinkki. Sinisessä enkelissä on Parfait Amour -likööriä, vodkaa ja sitruunalimonadia. Juoma valmistetaan rakentamalla highball-lasiin. Parfait Amour antaa juomalle violetin värin.


title: Origin of Symmetry

text: Origin of Symmetry on Musen toinen studioalbumi, joka julkaistiin 17. heinäkuuta 2001. Tuottajana oli jälleen John Leckie. Matthew Bellamy on säveltänyt ja kirjoittanut kaikki kappaleet paitsi "Feeling Goodin", joka on cover Leslie Bricussen ja Anthony Newleyn 1965 säveltämästä kappaleesta. Singleinä levyltä julkaistiin raidat "Plug in Baby", "New Born", "Bliss", "Hyper Music" ja "Feeling Good", joista kaksi viimeksi mainittua kahden A-puolen singlenä.


title: Absolution

text: Absolution on brittiläisen rockyhtye Musen kolmas studioalbumi, joka julkaistiin 15. syyskuuta 2003. Yhdysvalloissa julkaisijana toimi Taste Music Limited 23. maaliskuuta 2004. Matthew Bellamy sai kirjoitus- ja sävellysapua ensi kertaa Dominic Howardilta ja Chris Wolstenholmelta, yhtyeen rumpalilta ja basistilta.


title: Absolution

text: Albumi debytoi Suomessa virallisen albumilistan sijalla 12, ja pysyi listalla yhteensä kymmenen viikkoa.


title: Absolution

text: 15. ”Fury” – 5:02


title: Gilbert Grape

text: Gilbert Grape ("What’s Eating Gilbert Grape") on ruotsalaisen Lasse Hallströmin ohjaama yhdysvaltalainen draamaelokuva vuodelta 1993. Sen pääosia näyttelevät Johnny Depp, Juliette Lewis, Darlene Cates, Mary Steenburgen ja Leonardo DiCaprio. Elokuvan käsikirjoituksen on laatinut Peter Hedges oman romaaninsa pohjalta. DiCaprio sai roolistaan Oscar-ehdokkuuden.


title: Gilbert Grape

text: "The New York Timesin" kriitikot valitsivat "Gilbert Grapen" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Gilbert Grape

text: Elokuva sijoittuu Endoran pikkukaupunkiin, Iowaan. Gilbert Grape (Johnny Depp) on kiireinen hoitaessaan Arnieta (Leonardo DiCaprio), joka on hänen kehitysvammainen pikkuveljensä. Veljekset seuraavat, miten useat turistien täyttämät matkailuautot ajavat kaupungin halki asettuakseen sitten läheiselle leirintäalueelle, kuten joka vuosi. Gilbertin äidistä, Bonniesta (Darlene Cates), on tullut sairaalloisen lihava masennuttuaan vuosikausiksi miehensä itsemurhan johdosta. Koska Bonnie ei pysty huolehtimaan lapsistaan itse, Gilbert joutuu korjaamaan heidän vanhaa maalaistaloaan ja huolehtimaan Arniesta, jolla on tapana yrittää kiivetä kaupungin vesitorniin, jos hänet jättää liian kauaksi aikaa yksin. Gilbertin siskot Amy ja Ellen (Laura Harrington ja Mary Kate Schellhardt) puolestaan hoitavat perheen kotitaloustyöt ja ruoanlaiton. Gilbert suhtautuu veljeensä hyvin huolehtivasti, ja hänen periaatteensa onkin, ettei kukaan koske Arnieen. Uusi ”Foodland” -supermarketti on avautunut lähistölle ja uhkaa Lamsonin pientä ruokakauppaa, jossa Gilbert työskentelee. Sen lisäksi Gilbertillä on suhde erään naimisissa olevan naisen, Betty Carverin (Mary Steenburgen), kanssa.


title: Gilbert Grape

text: Kun Grapen perhe on valmistautumassa Arnien 18-vuotissyntympäiväjuhliin, nuori Becky-niminen nainen (Juliette Lewis) ja hänen isoäitinsä (Penelope Branning) jäävät kaupunkiin jumiin, kun heidän matkailuvaununsa hajoaa. Beckyn ja Gilbertin välille puhkeaa romanssi, mutta Gilbertin epätavallinen elämäntilanne uhkaa heidän nupullaan olevaa suhdettaan. Viettääkseen enemmän aikaa Beckyn kanssa ja katsellakseen tämän kanssa auringonlaskua Gilbert jättää Arnien yksin kylpyammeeseen. Gilbert palaa kotiin vasta myöhään ja herää seuraavana aamuna löytääkseen kylmästä tärisevän Arnien istumasta yhä kylpyammeen jäätävässä vedessä. Gilbert tuntee suurta syyllisyyttä, ja myös muu perhe on vihainen tapahtuneesta. Arnie kieltäytyy siitä lähtien menemästä lähellekään vettä, mukaan lukien Beckyn matkailuvaunun vierellä sijaitsevaa lampea. Sen lisäksi Arnie sotkee itseään jatkuvasti, ja Gilbert saa näin vain lisää hankaluuksia. Bettyn ja Gilbertin suhde kääntyy laskusuuntaan, kun Betty yrittää harrastaa Gilbertin kanssa seksiä tämän puhuessa puhelimessa Bettyn aviomiehelle (Kevin Tighe). Kun Betty alkaa sitten tehdä Gilbertille kaiken lisäksi vielä vaatimuksia, hänen ja Gilbertin suhde päättyy. Lopulta Bettyn aviomies saa sydänkohtauksen ja hukkuu, minkä seurauksena Betty lähtee pois kaupungista aloittaakseen uuden elämän jossain muualla. Useat kaupunkilaiset uskovat Bettyn tappaneen aviomiehensä, vaikka Bobby McBurney (Crispin Glover), yksi kaupungin kuolemansyyntutkijoista, vakuuttaa kyseessä todella olleen sydänkohtaus. Bobbyn lisäksi ainoastaan Gilbert uskoo Bettyn syyttömyyteen.


title: Gilbert Grape

text: Becky lähenee Gilbertin ja Arnien kanssa ja auttaa Gilbertiä pohtimaan tämän omia tunteita. Erään kerran he syventyvät keskusteluunsa niin, että lopulta Gilbert huomaa Arnien kadonneen. Arnie on palannut takaisin vesitornille ja onnistunut viimein kipuamaan sen päälle. Arnie pidätetään, minkä seurauksena hänen äitinsä, joka ei ole poistunut kotoaan seitsemään vuoteen, ryntää poliisiasemalle vaatimaan poikansa vapauttamista tehden itsestään samalla naurunalaisen.


title: Gilbert Grape

text: Pian sen jälkeen Arnie katoaa maalaismarkkinoiden aikana, ja hänet löydetään korkean puun latvasta. Myöhemmin Arnie syö kotona kalliin syntymäpäiväkakkunsa ennen aikojaan ja kieltäytyy menemästä kylpyyn Gilbertin kehotuksesta huolimatta. Gilbert menettää malttinsa ja lyö Arnieta. Sitten teostaan kauhistunut Gilbert ajaa autolla tiehensä. Arnie lähtee kotoa etsimään Beckyä, joka ottaa hänet siipiensä suojaan. Gilbert näkee Arnien Beckyn kanssa ja sen, miten Becky onnistuu houkuttelemaan Arnien kahlaamaan matkailuvaunun vieressä olevaan lampeen. Arnie pääsee eroon vesipelostaan, ja Gilber tuntee syyllisyyttä aiemmasta käytöksestään. Kun Gilbertin ja Arnien siskot tulevat Beckyn luokse ja vievät Arnien kotiin, Gilbert lähestyy Beckyä uudelleen. He keskustelevat Gilbertin omasta turhautuneisuudesta ja myös hänen isänsä kuolemasta. Seuraavana päivänä Gilbert palaa kotiin Arnien syntymäpäiville pyytääkseen tältä anteeksi.


title: Gilbert Grape

text: Arnien syntymäpäivien jälkeen Bonnie tapaa Beckyn ensimmäistä kertaa ja kävelee sen seurauksena portaat ylös omaan makuuhuoneeseensa ensimmäistä kertaa vuosiin. Sinä iltana hän menehtyy omassa vuoteessaan. Arnie yrittää herättää äitiään seuraavana päivänä luullen tämän vain pilailevan. Sitten hän juoksee ulos talosta ja alkaa satuttaa itseään. Kun Arnien siskot yrittävät saada häntä lopettamaan, he tajuavat Bonnien kuolleen. Poliisit kertovat Grapen perheelle, että he tarvitsevat nosturin ja kansalliskaartin, jos he aikovat saada Bonnien ulos talosta. Kun poliisit lähtevät, Gilbert ja hänen siskonsa itkevät äitinsä menetystä. Sisarukset käsittävät, että nosturi ja kansalliskaarti vetäisisivät paikalle töllistelevän ihmisjoukon. He haluavat säästää äitinsä moiselta spektaakkelilta, joten he tyhjentävät koko talon lukuun ottamatta äitinsä vuoteella makaavaa ruumista ja sytyttävät talon sitten tuleen.


title: Gilbert Grape

text: Kuluu vuosi. Gilbert ja Arnie ovat jälleen seuraamassa matkailuautojen saapumista kaupunkiin. Gilbert selostaa yleisölle, että Amy on saanut töitä leipomon johtajana Des Moinesissa ja että Ellen on päässyt vaihto-oppilaaksi. Gilbert ja Arnie ovat päättäneet lähteä pois, Beckyn mukaan. Arnie jahtaa matkailuautoja ja viuhtoo käsillään iloisena Beckyn paluusta. Gilbert ja Becky halaavat nauraen toisiaan, Arnien ja Gilbertin noustessa auton kyytiin.


title: Kaasuturbiini

text: Kaasuturbiini on lämpövoimakone, jossa kaasu- tai nestemäistä polttoainetta polttokammiossa polttamalla käytetään turbiinia, joka on yhdistetty akselilla ilmaa polttokammioon puristavaan ahtimeen.


title: Kaasuturbiini

text: Teollistumisen alusta lähtien erilaisilla polttoaineilla käyvät erityyppiset moottorit ovat yleensä olleet raskaita ja monimutkaisia koneita. Tässä joukossa kaasuturbiini on poikkeus. Sen koneisto koostuu periaatteessa vain akselilla yhdistetyistä ahtimesta ja turbiinista sekä palotilasta näiden välissä. Kaasuturbiini tuottaa kokoonsa ja painoonsa nähden paljon tehoa ja/tai työntövoimaa, mutta sen hyötysuhde on dieselmoottoriiin verrattuna hieman alhaisempi, parhaimmillaan kuitenkin yli 40%. Pienellä kuormituksella ja tyhjäkäynnillä kaasuturbiinin polttoainetalous on erityisen huono.


title: Kaasuturbiini

text: Kaasuturbiinin toiminta perustuu sisäiseen palamiseen: polttoaine ruiskutetaan suurella paineella moottorin keskivaiheille akselin ympärille ryhmitettyihin polttokammioihin. Ahdin puristaa niihin ilmaa, jolloin polttoaine palaa suurella paineella ja pakokaasut purkautuvat taaksepäin turbiinin läpi. Turbiini puolestaan antaa akselin välityksellä voiman ahtimelle. Kaasuturbiinin ja suihkumoottorin tärkein ero on moottorin tuottaman voiman hyödyntämisen tapa: kaasuturbiinista otetaan akselitehoa, suihkumoottorista taas työntövoimaa esimerkiksi lentokoneelle. Potkuriturbiini on lentokoneessa käytetty kaasuturbiini, jonka akseliteho käytetään potkurin pyörittämiseen. Kaasuturbiini eroaa höyryturbiinista, jossa palaminen tapahtuu moottorin ulkopuolella ja itse moottori toimii välikaasun eli vesihöyryn avulla.


title: Kaasuturbiini

text: Teollisuuskäytössä, esimerkiksi sähköntuotannossa tai öljyn tai kaasun pumppauksessa, erotetaan kaasuturbiinin rakenteessa kaksi päätyyppiä: teollisuus- (engl. "industrial") ja lentokonekaasuturbiinit (aeroderivate, aeronative). Jälkimmäiset ovat suoria kehitelmiä lentokonemoottoreista, ensin mainituilla ei välttämättä ole rakenteen puolesta juuri mitään tekemistä lentokonemoottoreiden kanssa. Teollisuuskaasuturbiineissa sallitaan usein ratkaisuja jotka eivät tulisi lentokonemoottoreissa kyseeseen, mm. suurempi fyysinen koko ja paino, "siilotyyppinen" polttokammio, hitaampi käynnistys, pysäytys ja tehonsäätö ja laakereiden pitkät jälkivoiteluajat sekä jälkipaaksaus (akselin hidas pyörittäminen pysäytyksen jälkeen). Teollisuusmoottorit ovat kuitenkin tehoonsa nähden halvempia kuin vastaavat lentokonepohjaiset kaasuturbiinit.


title: Kaasuturbiini

text: Ensimmäisenä kaasuturbiinin patentoi John Barber jo 1791 käytettäväksi ”hevosettomien vaunujen” voimanlähteenä. Kaasuturbiineja käytettiinkin alkuun pääosin kulkuneuvoissa, tosin vasta toisesta maailmansodasta lähtien ja lähinnä lentokoneen moottorina.


title: Kaasuturbiini

text: Vuonna 1947 Ison-Britannian laivaston tykkiveneeseen (Motor Gun Boat) MGB 2009:ään asennettiin 1 839 kilowatin (2 500 hv) kaasuturbiini pyörittämään kolmipotkurisen aluksen keskimmäistä akselia. Ensimmäisenä suurena sotalaivana kaasuturbiinia käytti vuonna 1961 palveluskäyttöön otettu fregatti HMS Ashanti (F117), jonka pituus oli 109,7 metriä.


title: Kaasuturbiini

text: Ensimmäinen kaasuturbiinin voimalla kulkenut kauppalaiva oli säiliöalus Auris, jonka neljästä dieselmoottorista yksi korvattiin kaasuturbiinilla vuonna 1951.


title: Kaasuturbiini

text: Kaasuturbiini kuluttaa runsaasti polttoainetta myös tyhjäkäynnillä, mutta tehoa saadaan enemmän kuin vastaavan kokoisesta ja painoisesta mäntämoottorista. Kaasuturbiinin erinomaisen teho/paino -suhteen ansiosta sitä käytetään kohteissa, joissa keveydellä on erityisen suuri merkitys, kuten esimerkiksi lentokoneissa. Kaasuturbiini soveltuu myös erinomaisesti sellaisiin kohteisiin, joissa tyhjäkäyntiä ei ole nimeksikään ja silloin kun tehoa tarvitaan, sitä kaivataan runsaasti.


title: Kaasuturbiini

text: Autonvalmistaja Chrysler suunnitteli 1960-luvulla kaasuturbiinia tavallisten autojenkin voimanlähteeksi, mutta Chrysler Turbine Car -suunnitelmat kariutuivat muun muassa suureen polttoaineenkulutukseen ja huonoon kiihtyvyyteen. Rautatiekalustossa kaasuturbiinia on käytetty päämoottorina mm. yhdysvaltalaisen Union Pacific -rautatieyhtiön useissa eri veturimalleissa, joissa kokeiltiin myös propaanin ja hiilipölyn käyttämistä polttoaineena. Ranskan rautatielaitoksen SNCF:n T2000- eli RTG-junat käyttivät kaasuturbiinia pääkoneenaan. Toinen tapa käyttää kaasuturbiinia veturikäytösä toteutettiin Länsi-Saksan dieselveturisarjassa 210, jossa päämoottorina toimivan dieselin lisäksi käytettiin kaasuturbiinia antamaan hetkellistä lisätehoa mm. kiihdytyksissä ja nousuissa. Kaasuturbiinia on kokeiltu useissa yhteyksissä rautatiekalustossa, mutta veturikäytölle ominainen tehon vaihtelu ja suhteellisen vähäinen täyden tehon käyttö tekee kaasuturbiinikäytön useimmiten polttoainetaloudellisesti kannattamattomaksi.


title: Kaasuturbiini

text: Monet kaasuturbiinit ovat mekaanisesti kytketyllä alennusvaihteistolla varustettuja suoravirtaussuihkumoottoreita. Esimerkkinä matkustajalautta GTS Finnjetin voimanlähteenä olleet Pratt & Whitney -tehtaan valmistamat FT-4 -moottorit.